ועדת הפנים והגנת הסביבה, כנסת 24, פרוטוקול מספר 133, 2022-05-18 09:00

וליד טאהא: בוקר טוב, רבותיי.

וליד טאהא: הדיון היום הוא דיון מאוד חשוב כיוון שהרבה מאוד אזרחים עוקבים אחרי הסוגיה.

וליד טאהא: הדיון יהיה על היעדר תורים או תורים ארוכים – כל אחד ישתמש במונחים שהוא מרגיש כלפי הדבר הזה – של רשות האוכלוסין ומשרד הפנים להנפקת דרכונים.

וליד טאהא: האמת היא שאני נתבקשתי עוד ב-21 בפברואר לדון בנושא הזה.

וליד טאהא: חה"כ אורי מקלב נמצא כאן, הוא הגיש אז הצעה לסדר, וגם חה"כ יוסף טייב וחה"כ איתן גינזבורג.

וליד טאהא: ועכשיו, גם ב-9 במאי חה"כ משה ארבל, חה"כ אופיר סופר, חה"כ יצחק פינדרוס, ועוד פעם חה"כ איתן גינזבורג.

וליד טאהא: מה יש לך נגדם, איתן?

וליד טאהא: כל פעם אתה מצטרף כשיש משהו נגדם?

וליד טאהא: אתה נותן יד לחרדים נגד רשות האוכלוסין, איתן.

איתן גינזבורג: גם הם לא נגד רשות האוכלוסין.

וליד טאהא: עכשיו נראה מה תומר חושב.

איתן גינזבורג: אנחנו רוצים לשפר את השירות.

אוסאמה סעדי: אדוני היושב-ראש, סגן יושב-ראש לא צריך להגיש הצעות או להצטרף.

וליד טאהא: אלא אם כן הוא חש שיש פה סוגיה שצריך לפעול למענה.

וליד טאהא: אוסאמה, אני רוצה להצטרף לניתוח שלך לסוגיה.

אוסאמה סעדי: הסכמנו על משהו.

וליד טאהא: הנושא הראשון של מקלב היה הצעה לסדר-היום: "תורים ארוכים ברשות האוכלוסין – להנפקת דרכון או תעודת זהות", ומנינו את חברי הכנסת שביקשו.

וליד טאהא: ההצעה מה-9 במאי, הצעה לדיון מהיר בנושא: "היעדר תורים זמינים להנפקת דרכונים ותעודות זהות במשרד הפנים".

וליד טאהא: אותו נושא בניסוחים אחרים, וגם אמרנו איזה חברי כנסת הגישו את ההצעות.

וליד טאהא: אנחנו רוצים, ברשותכם, להתחיל עם חה"כ מקלב.

וליד טאהא: בבקשה, אדוני.

אורי מקלב: תודה רבה, אדוני היושב-ראש.

אורי מקלב: כמו שאמרת, ואולי נחדד את הכותרת, זה לא רק זמנים ארוכים להמתנה.

אורי מקלב: בעצם לא היו תורים בכלל.

אורי מקלב: אנשים היו מוכנים לנסוע לכל מקום בארץ.

וליד טאהא: לכמה זמן?

אורי מקלב: היו תקופות של שלושה חודשים, ארבעה חודשים.

אורי מקלב: ואחרי זה, בשלב מסוים, כבר לא היו תורים.

וליד טאהא: ועכשיו יש?

אורי מקלב: אני לא יודע.

תומר רוזנר: - - -

וליד טאהא: אתה כותב את ההערות, תומר.

וליד טאהא: ואחרי זה אתה מתייחס.

אורי מקלב: נכון ללפני שבועיים או שלושה, הלשכה שלי עברו בין כל הלשכות, עברו בין כולן, ולא הצליחו להשיג באף אחד.

אורי מקלב: היו זמני המתנה לשמיני, לתשיעי, ורובם לא.

אורי מקלב: הייתה עדנה ללשכות ביישובים הערביים בתקופה מסוימת, התחילו להכיר את הארץ אנשים שלא נכנסו אף פעם ליישובים ערביים.

אוסאמה סעדי: אז טוב שפתחנו לשכות אחרי 40 שנה.

אורי מקלב: אבל גם את זה סגרו.

וליד טאהא: פתאום הבינו שיש כאלה.

וליד טאהא: אז תומר, עזרת בעניין הזה.

אוסאמה סעדי: זה לא תומר.

איתן גינזבורג: אבל גם עכשיו אי אפשר.

אוסאמה סעדי: תומר עוד לא פתח אף לשכה.

אוסאמה סעדי: מחכים שיפתח.

וליד טאהא: לא.

וליד טאהא: תומר עזר שעשה בעיות בתורים.

איתן גינזבורג: פעם היה סוד שביישובים הערביים היה תור, עד שגילו שיש תורים ועכשיו גם שם אין תורים.

וליד טאהא: זה היה גם בחיסונים של הקורונה.

וליד טאהא: אנשים הגיעו, קיבלו חיסונים.

וליד טאהא: הכול בסדר.

וליד טאהא: מתי לא בסדר?

וליד טאהא: כאשר התקשורת מראה לכאורה, העולם מתהפך לו והוא לא.

וליד טאהא: אז פתאום אנשים מרגישים שאי אפשר לעשות את זה.

אורי מקלב: כפי שאמרת, בעוד שלושה ימים זה כבר שלושה חודשים מאז שאנחנו הגשנו את הבקשה לדיון מהיר או הצעה לסדר ושזה עבר לדיון מהיר לוועדה.

אורי מקלב: בכל אופן, המצב לא השתפר.

אורי מקלב: חשבנו שאולי זה לקראת הגל ולקראת הביקוש הגדול לאחר הקורונה ותקופת פסח, שהיו הרי הרבה הרבה בקשות.

אורי מקלב: אבל התברר שלא.

אורי מקלב: גם היום יש תורים.

וליד טאהא: מתי זה התחיל?

אורי מקלב: אני מניח שזה חצי שנה בערך.

וליד טאהא: זה אומר שאנשים עלולים להיפגע באופן ישיר.

קריאה: לא עלולים.

קריאה: נפגעו.

וליד טאהא: נפגעו כבר?

אורי מקלב: הדרך היחידה זו הנפקת דרכון בנתב"ג.

אוסאמה סעדי: זמני.

וליד טאהא: וזה עלות הרבה יותר גבוהה.

אורי מקלב: עלות של קרוב ל-1,000 שקל, וזה רק לדרכון זמני.

וליד טאהא: יכול להיות שתומר ירצה להחזיר כסף לאנשים.

וליד טאהא: נשמע אותו עוד מעט.

אורי מקלב: יכול להיות.

אוסאמה סעדי: לפני יומיים היינו בוועדת החוקה, ואז תומר אמר, ביום רביעי אני מביא בשורות.

אוסאמה סעדי: אנחנו באנו לשמוע.

וליד טאהא: להנה, לוועדה.

תומר מוסקוביץ': רציתי שזה יהיה בוועדה שלך, ווליד.

תומר מוסקוביץ': אמרתי, מה אני - - - ליושב-ראש אחר?

תומר מוסקוביץ': החזקתי חזק.

תומר מוסקוביץ': אמרתי, זה הוועדה של ווליד.

וליד טאהא: ניסיתם לחלץ ממנו, ולא עזר לכם.

אוסאמה סעדי: על אף כל הלחץ הפיזי הלא-מתון שהפעיל אורי מקלב, תומר עמד בזה ואמר, רק ביום רביעי.

אורי מקלב: זה לא מדויק.

אורי מקלב: בסוד הוא סיפר לי, ואני גיליתי איפוק גדול מאוד ולא דיברתי עד עכשיו.

אורי מקלב: גיליתי כושר איפוק, ואני לא סיפרתי את זה.

אורי מקלב: תומר נמצא פה, ואני שמרתי על הכבוד גם של תומר, להעריך אותו בצורה מסודרת - - -

תומר מוסקוביץ': אבל עכשיו סיבכת אותי מול חבר הכנסת סעדי.

תומר מוסקוביץ': הוא אומר, למה לי לא גילית בסוד?

אורי מקלב: הוא הלך.

תומר מוסקוביץ': אתה תקבל את הסוד הבא, חבר הכנסת סעדי.

אורי מקלב: אני עשיתי את הלחץ המתון.

אורי מקלב: הוא הלך, ואני לא התייאשתי.

איתן גינזבורג: חבר הכנסת מקלב, אל תצעק סודות.

איתן גינזבורג: זה היה סוד.

איתן גינזבורג: מה אתה צועק סודות?

אורי מקלב: לא.

אורי מקלב: הפוך.

איתן גינזבורג: אבל זה שהוא סיפר לך, זה גם סוד.

אורי מקלב: לא.

אורי מקלב: זה לא היה סוד.

אורי מקלב: האמת היא שלא את הכול.

אורי מקלב: הוא גילה רק חלק.

אורי מקלב: הוא רצה לכבד את הוועדה הזאת ואת הדיון המהיר.

אורי מקלב: והוא בא עם התוכנית, זאת אומרת, יש לנו אופק.

אורי מקלב: אבל לפני שאנחנו מדברים, אתמול בערב רשות האוכלוסין פרסמה את המתווה.

אורי מקלב: זה התפרסם קצת בעיתונים.

אורי מקלב: אני לא אקח במקומו את הדוברות.

אורי מקלב: אני אתן לתומר להגיד את זה.

אורי מקלב: אבל בסופו של דבר, בכותרת, אמורים לתת עכשיו תעודות זהות, גם להאריך את התוקף של תעודות הזהות הקיימות בשנתיים, וגם תהיה הנפקה בעוד מקום, באיזור איילון, בגבול בני ברק-רמת גן.

אורי מקלב: שם יהיה מקום להנפיק בו.

אוסאמה סעדי: אבל למה אתה מגלה את זה?

אוסאמה סעדי: תן לתומר.

אורי מקלב: כל זה היה בתקשורת.

אורי מקלב: אבל אני מבקש ממך, היושב-ראש, להתמקד בשני דברים.

אורי מקלב: דבר ראשון, מה הצפי לגבי העתיד.

אורי מקלב: מתי אפשר יהיה להנפיק את תעודות הזהות הקבועות, ומה הצפי שלהם לקראת זה שהתורים יהיו תורים סבירים של זמנים סבירים, של שבועיים-שלושה שבועות.

אורי מקלב: אבל לא סתם – בגלל שאנחנו יודעים היום שהמדפיס הממשלתי מוגבל בכושר ההדפסה שלו.

אורי מקלב: 7,000–8,000 ביום.

אורי מקלב: אבל אם אנחנו נשמע שיש חוסר של 800,000, ואם אנחנו נשמע שיש חוסר של 1.5 מיליון, אנחנו צריכים לדעת שאנחנו לא נקיים שני דיונים.

אורי מקלב: אנחנו רוצים עכשיו לשמוע מה התהליך של הדבקת הפיגור.

אורי מקלב: אחרת, אתה תצטרך בעוד חודשיים שוב לנהל דיון על מה שהיה.

אורי מקלב: היום כדאי לנו להתמקד בצפי, שאנחנו נדע מה הצפי של הפיגור הגדול הזה.

אורי מקלב: והדבר השני זה המחיר.

אורי מקלב: הדבר הקריטי שצריך היום - - - זה המחיר.

אורי מקלב: שלא ייגבו ולא יידרש 800 או 450 או 425 שקלים.

אורי מקלב: אבל זה זמני.

אורי מקלב: זה הרבה יותר מהנפקת דרכון קבוע, שזה רק 255 או טיפה יותר.

אורי מקלב: ועכשיו כשהוא ינפיק את הקבוע, הוא יצטרך עוד פעם לשלם.

אורי מקלב: כאן אנחנו שואלים למה אנשים שלא מקבלים תור ולא מקבלים את השירות צריכים לשלם את זה.

אורי מקלב: זה דבר שזועק.

אורי מקלב: וזה לא סתם לשלם, זה לשלם מחיר מאוד מאוד גבוה פעמיים.

אורי מקלב: זה לא מוצדק ולא צודק.

וליד טאהא: תודה רבה, חה"כ מקלב.

וליד טאהא: חה"כ איתן גינזבורג, אתה גם שותף לשתי הפניות, אז בבקשה.

איתן גינזבורג: תודה רבה, אדוני היושב-ראש.

איתן גינזבורג: תודה רבה לחבר הכנסת מקלב שלא מניח לנושא הזה, וזה נושא שנוגע לדבר הכי בסיסי שאזרח מצפה מהמדינה, לקבל שירות.

איתן גינזבורג: ומי יותר מרשות האוכלוסין וההגירה, שזה השירות הכי קרוב לאזרח.

איתן גינזבורג: האזרח רוצה תעודה מזהה.

וליד טאהא: זה גם הכי בסיסי.

איתן גינזבורג: נכון.

איתן גינזבורג: הכי בסיסי.

איתן גינזבורג: לפני כמה שנים משרד הפנים יצא במהלך להוצאת דרכונים ותעודות זהות ביומטריות – דבר שהיה במחלוקת כשלעצמו, אבל המחלוקת כבר הוכרעה.

איתן גינזבורג: ואין מה לבוא בטענות לתומר.

איתן גינזבורג: זה כמובן לא אליך.

איתן גינזבורג: אתה מה שנקרא, זה מקרוב הגעת.

איתן גינזבורג: התחושה היא שהמשרד והרשות לא נערכו באמת וכמו שצריך לסיטואציה הזאת, כי פעם היית מביא תמונה וכולי.

איתן גינזבורג: היום צריך לצלם אותך, צריך לשים טביעת אצבע.

איתן גינזבורג: אתה אשכרה צריך להגיע לסניף, והחידוש הוא לא כזה פשוט.

איתן גינזבורג: ולכן אני, דבר ראשון, מרגיש שלא היה שקלול של כל הנסיבות כמו שצריך בצורה תמידית לצורך הנפקת דרכונים וחידוש דרכונים, וגם תעודות מזהות אחרות.

איתן גינזבורג: אבל בעיקר הדרכון, כי דרכון מאפשר לך לצאת מהארץ, וזו זכות בסיסית של אדם – יציאה מהארץ.

איתן גינזבורג: ואזרחים שבסך הכול רוצים לקבל את הזכות הבסיסית הזאת, נתקלים בביורוקרטיה מאוד ארוכה.

איתן גינזבורג: זה כמעט סיוט מתמשך לנסות להוציא דרכון, והיא אמורה להיות פעולה פשוטה לכאורה, לקבל תור, לבוא, לקבל חידוש ולהמשיך הלאה בחיים שלהם.

איתן גינזבורג: לא צריכים להפוך את זה לפרויקט.

איתן גינזבורג: ואני אומר לכם שזה הפך להיות פרויקט משפחתי, משפחות של חמש נפשות או יותר, וגם אנשים בודדים.

איתן גינזבורג: להוציא דרכון הפך להיות פרויקט.

איתן גינזבורג: כי תארו לכם עכשיו שצריך להוציא דרכון אדם אחד.

איתן גינזבורג: נו, אז הוא הולך ומוצא את הסניף הקרוב לביתו או הרחוק מביתו.

איתן גינזבורג: בדרך כלל אם אתה מגיע למקומות רחוקים מאיפה שאתה מגיע, אתה מקבל תור יותר מהיר.

איתן גינזבורג: אבל תאר לך שמדובר במשפחה מרובת נפשות, לעשות תיאום בין כולם, כל אחד מהם צריך תור בנפרד, צריך להיכנס למערכת בנפרד, צריך לבקש בקשה בנפרד, זה קיבל תור בעפולה, זה קיבל תור בחדרה.

איתן גינזבורג: זה דברים שקורים.

קריאה: ולא באותו יום.

איתן גינזבורג: ולא באותו יום ולא באותה שעה.

איתן גינזבורג: זה הפך להיות פרויקט.

איתן גינזבורג: הדבר הכי בסיסי של קבלת שירות הפך להיות אירוע משפחתי פסיכי שלא היינו מצפים שיקרה לאף אחד מאיתנו.

איתן גינזבורג: נראה לי לא הגיוני שאזרח ימתין שלושה או ארבעה חודשים לתור לחידוש דרכון או לתעודת זהות כשהיא עומדת לפוג בעוד חודש.

איתן גינזבורג: אדם לא בודק כל יום מתי נגמר הדרכון שלו.

איתן גינזבורג: מתי הוא פותח דרכון?

איתן גינזבורג: כשהוא מתכנן נסיעה.

איתן גינזבורג: היום, תודה לאל, מחירי הנסיעות ירדו, נורא קל לנסוע לחו"ל.

איתן גינזבורג: זה לא כמו לפני 30 שנה, שזה היה פרויקט.

איתן גינזבורג: היום יש טיסות מהיום למחר למי שיכול לנסוע מהיום למחר, במחירים זולים מאוד, לפעמים זה מגיע לעשרות דולרים.

איתן גינזבורג: ויש לך נסיעה.

איתן גינזבורג: אתה פותח דרכון, אתה רואה שהוא לא בתוקף.

איתן גינזבורג: נתקעת.

אורי מקלב: זה אומר שהדרכון עולה לך פי ארבעה מכרטיס הנסיעה.

איתן גינזבורג: כן.

איתן גינזבורג: אתה רוצה לנסוע בעוד חודש ואתה רואה שהדרכון שלך כבר פג תוקף, אז אין לך - - -

וליד טאהא: אולי המדינה רצתה לעשות קופה?

קריאות: לא.

קריאות: לא.

איתן גינזבורג: וכשאתה מגיע לנתב"ג כדי לחדש, החידוש באמת זמני, כמו שאמר חה"כ מקלב.

איתן גינזבורג: 825 שקלים לדרכון זמני לשנה.

איתן גינזבורג: ואחר כך צריך להוציא עוד דרכון קבוע.

איתן גינזבורג: לילד זה פחות, זה 425 שקלים.

איתן גינזבורג: בזה לארג'ים.

איתן גינזבורג: אני חושב שצריך למצוא פתרונות אחרים.

איתן גינזבורג: אני אשמח לשמוע פה פתרונות.

איתן גינזבורג: אני חושב שהשירותים הדיגיטליים של הממשלה חייבים לעלות רמה.

איתן גינזבורג: חייבים להתקדם.

איתן גינזבורג: השיח הזה והתפיסה הזאת שאנחנו, בסטארט אפ ניישן, צריכים לחכות כל כך הרבה חודשים לתור, זה לא מתקבל על הדעת.

איתן גינזבורג: אני נאבק היום מול הממשלה לקצר את זמן המענה לפניות ציבור.

איתן גינזבורג: היום, על פי חוק, צריך לתת תשובה תוך 45 ימים.

איתן גינזבורג: אני חשבתי שנכון לקצר את זה.

איתן גינזבורג: אני מגיע מרשות מקומית.

איתן גינזבורג: אני יודע, זה מקום שנותן שירות, הוא במגע יומיומי עם התושבים.

איתן גינזבורג: אין שום סיבה לתת תשובה אחרי 45 יום.

איתן גינזבורג: ביקשתי לקצר ל-14 יום – כל משרדי הממשלה נבהלו.

אוסאמה סעדי: מי נותן אחרי 45 יום?

אוסאמה סעדי: גם על זה הם לא - - -

איתן גינזבורג: וגם בזה הם לא עומדים.

וליד טאהא: אני לא אפתיע אותך, איתן.

וליד טאהא: שרים בממשלה לא נותנים תשובות לחברי כנסת שבאו לשרת את האזרחים.

וליד טאהא: אז אני לא לגמרי מופתע מהדברים.

איתן גינזבורג: אני הצעתי את הצעת החוק הזאת, הצעתי 14 יום.

איתן גינזבורג: כל משרדי הממשלה נבהלו.

וליד טאהא: חה"כ מקלב, מה קרה?

וליד טאהא: צריך סולחה?

וליד טאהא: הכול בסדר?

אורי מקלב: מנהלת הלשכה רוצה לחזק את הדברים של איתן.

וליד טאהא: אז היא החלישה את הדברים כי היא עשתה בהלה באולם.

וליד טאהא: בדרך כלל, בוועדה פה מנהלים רק דיון אחד.

אורי מקלב: טייבה - - -

וליד טאהא: את מכירה את הכללים של ועדת הפנים.

איתן גינזבורג: אז הגשתי הצעת חוק, ביקשתי לקצר את זה ל-14 יום.

איתן גינזבורג: במקור, צריך לציין, זו הייתה הצעת חוק של חה"כ לשעבר טסלר.

איתן גינזבורג: וכל משרדי הממשלה נבהלו והרימו הנד ברקס ואמרו, בחיים לא, אין סיכוי לעמוד בזה.

איתן גינזבורג: אז אמרתי, טוב, בואו נעשה פשרה, נוריד מ-45 יום ל-30 יום.

איתן גינזבורג: שם כבר התחילו לגלות נכונות מסוימת.

איתן גינזבורג: היה משרד אחד שהתנגד.

איתן גינזבורג: אני לא יכול להגיד מי.

קריאה: ברור לכולם מי.

וליד טאהא: אף אחד גם לא יודע.

איתן גינזבורג: אבל הם הסכימו.

איתן גינזבורג: כשזה הגיע לוועדת שרים, נעמדה היועצת המשפטית של ייעוץ וחקיקה במשרד המשפטים והיא הסבירה שזה קשה, וביקשו לדחות את זה בשבוע.

איתן גינזבורג: בשבוע הזה היא שלחה מכתב לכל משרדי הממשלה להסביר להם מה המשמעות של הצעת החוק.

איתן גינזבורג: היא לא מתנגדת.

איתן גינזבורג: רק להבין את המשמעות של הצעת החוק.

איתן גינזבורג: והשבוע קיבלתי הודעה שכמעט אף אחד לא מסכים להצעת החוק הזאת.

וליד טאהא: עשו שיעורי בית.

איתן גינזבורג: לא.

איתן גינזבורג: השרים שהתנגדו, התקשרתי לכל אחד מהם, להסביר להם, לראות מה ההתנגדות.

איתן גינזבורג: הם בעצמם לא ידעו כמה זמן לוקח להם לענות.

איתן גינזבורג: הם עשו בדיקה, ורובם חזרו אליי ואמרו, אנחנו מקבלים.

איתן גינזבורג: רק משרד אחד אמר שהוא לא יכול לעמוד בזה, אבל כל השאר אמרו שהם יכולים לעמוד בזה, עד שהיועצת המשפטית התייצבה בוועדת שרים והחליטה לשלוח מכתב לכולם ולהסביר להם מה המשמעות של האישור.

איתן גינזבורג: בכל מקרה, אני חוזר, רמת השירותיות של משרדי הממשלה חייבת לעלות ב-10 דרגות למעלה.

וליד טאהא: אנחנו רוצים להתמקד עכשיו בדרכונים ובתעודות זהות, כי זו הבעיה האקוטית של האנשים.

איתן גינזבורג: נכון.

איתן גינזבורג: רמת השירותיות של משרדי הממשלה חייבת לעלות 10 דרגות למעלה, על אחת כמה וכמה רמת השירותיות של רשות האוכלוסין וההגירה, זו הרשות שנוגעת באזרחים, בדברים הכי בסיסיים והיומיומיים שלהם.

איתן גינזבורג: אני לא חושב ואין שום הצדקה שאנשים יחכו חודשים בתור.

איתן גינזבורג: אין שום הצדקה שאנשים לא יוכלו לצאת מהארץ בגלל ביורוקרטיה.

איתן גינזבורג: הדבר הזה צריך לקבל מענה גם בהתייעלות פנימית של הרשות לאוכלוסין.

איתן גינזבורג: אני בטוח שיגידו שחסר כוח אדם וחסרים משאבים, וצריך מערכות מיחשוב וסניפים, ואני לא יודע מה.

איתן גינזבורג: הדבר הזה צריך לקבל מענה.

איתן גינזבורג: אני לא יודע אם משרד האוצר נמצא פה כי אני בטוח שמשרד האוצר ישר יקבל את החצים, שהוא צריך לסייע בנושא הזה, אבל זו אחריות של מנכ"ל הרשות, זו אחריות של שרת הפנים, לתת את השירות המיטבי והטוב ביותר, המהיר והיעיל לאזרחי ישראל.

איתן גינזבורג: תודה רבה.

וליד טאהא: תודה רבה, חבר הכנסת איתן גינזבורג.

וליד טאהא: אני יודע שממשרד ראש הממשלה, - -

יצחק פינדרוס: איזה?

יצחק פינדרוס: החלופי או הרגיל?

וליד טאהא: - - מרשות התקשוב, יש נציג.

וליד טאהא: יכול להיות שהוא על הזום.

יצחק פינדרוס: החליפי לא עלה?

וליד טאהא: אז איתו נדבר.

וליד טאהא: יש נושא חשוב, פינדרוס.

וליד טאהא: אתה לא תסיט אותנו למשהו פחות חשוב.

וליד טאהא: עכשיו יותר חשוב לאנשים לקבל דרכון, לקבל תעודת זהות.

יצחק פינדרוס: הרבה פחות חשוב.

וליד טאהא: השטויות של הפוליטיקאים לא מעניינים את האנשים, אלה שסובלים בגלל הדרכון ותעודת הזהות.

איתן גינזבורג: אנשים לוקחים יום חופש, ואני אומר לך, אפילו לא ישנים בלילה, כדי לראות מתי מקבלים הם את התור הבא.

איתן גינזבורג: הם לוקחים חופש בשביל להוציא דרכון.

איתן גינזבורג: זה לא נורמלי.

וליד טאהא: על כן הדיון הזה מאוד חשוב.

וליד טאהא: בהמשך, כמובן, אחרי שנשמע את חברי הכנסת, נרצה לשמוע סקירה מקצועית של תומר מוסקוביץ' בעניין.

וליד טאהא: איפה הבעיה, כוח אדם, סניפים, בעיה אחרת.

וליד טאהא: בכל מקרה, יש פה פשלה, מה שלא תהיה הסיבה.

וליד טאהא: מה שלא תהיה הסיבה, לא מתקבל על הדעת שאזרחי המדינה מרגישים שהם עוברים סיוטים כדי לחדש תעודת זהות או לחדש דרכון.

וליד טאהא: אנחנו מדברים על הדבר הכי בסיסי, לחדש תעודת זהות ולחדש דרכון.

וליד טאהא: אנחנו לא מדברים על סוגיה במחלוקת, עושים או לא עושים.

וליד טאהא: יש פה סוגיה מובהקת של שירות בסיסי שכל אזרח צריך לקבל.

אוסאמה סעדי: אדוני היושב-ראש, אני מבקש מחבריי, אני אדבר קצר כי יש לי דיון מהיר.

וליד טאהא: זה מה שרציתי לומר.

וליד טאהא: לפי הרישום של לאה, מנהלת הוועדה, עכשיו אני צריך לגשת ליוסף טייב.

לאה קריכלי: הם המציעים, כן.

וליד טאהא: אז יוסף טייב מרצון מאפשר לחבר הכנסת אוסאמה סעדי לדבר.

וליד טאהא: בבקשה.

אוסאמה סעדי: תודה, אדוני היושב-ראש.

אוסאמה סעדי: תודה לחבריי גם על היוזמה לדיון המהיר הזה.

אוסאמה סעדי: גם אנחנו העלינו את הנושא הזה.

אוסאמה סעדי: אני חושב שאין חבר כנסת שלא מקבל אין ספור פניות, ואנחנו "משגעים", במרכאות או שלא במרכאות, גם את תומר, גם את הסמנכ"ל שלו, מר נאיף הינו, שצריך לציין אותו לשבח.

אוסאמה סעדי: בימים האחרונים אתה וגם כל הפקידים שם, הם מתעסקים רק בזה, להזמין תורים.

אוסאמה סעדי: אבל הבעיה זה לא רק להזמין תורים.

אוסאמה סעדי: אני לא רוצה לחזור על דברים.

אוסאמה סעדי: זה מזכיר לי, תומר, וחברי היושב-ראש, וחבריי, מוסי בעיקר, את התורים שהיו במשרד הפנים במזרח ירושלים.

אוסאמה סעדי: אתם זוכרים את זה?

תומר מוסקוביץ': גם זה נפתר.

תומר מוסקוביץ': אתה זוכר שזה נפתר?

אוסאמה סעדי: זה נפתר, אבל אז כל התקשורת - - -

איתן גינזבורג: תמונות מזעזעות.

אוסאמה סעדי: היו תמונות מזעזעות, שאנשים היו צריכים לבוא בשעה 2:00 לפנות בוקר עם שקי שינה על מנת לתפוס תור.

אוסאמה סעדי: זה מזכיר לי את הימים הנוראים האלה.

וליד טאהא: כמו מעבר גבול.

קריאה: כמו אייפון חדש.

אוסאמה סעדי: אבל זו לא רק בעיה של להזמין תור, אלא שאזרחים שהזמינו תור, הגישו בקשות, ולא מקבלים דרכונים.

אוסאמה סעדי: ויש לי דוגמאות - - -

וליד טאהא: אחרי שהמתינו, קיבלו תור, עשו את מה שהיו צריכים לעשות, ואין דרכון?

אוסאמה סעדי: אין דרכון.

אוסאמה סעדי: ועכשיו יש לי מקרה קלאסי של תלמיד מהיישוב אכסאל שצריך לנסוע לארה"ב לתחרות בין-לאומית, שהגיש באפריל את הבקשה, ועד היום אין דרכון.

אוסאמה סעדי: והוא צריך לקבל את הדרכון, לגשת לקונסוליה ולקבל ויזה.

וליד טאהא: ואז השאלה, איתן, כמה זמן מותר להם לעכב משלוח של דרכון שהגשת בקשה לגביו, אפרופו השאלה כמה זמן הם צריכים לענות.

אוסאמה סעדי: אז זו בעיה.

אוסאמה סעדי: המחירים – לא יעלה על הדעת שאתה מגיש בקשה לדרכון קבוע, בגלל המחדלים ובגלל הבעיות, לוגיסטיות, לא לוגיסטיות, ביורוקרטיה, לא ביורוקרטיה, לא מנפיקים, אומרים לך, תבוא, תיקח זמני, ואז על הזמני אתה משלם יותר מהקבוע, פי שלושה.

אוסאמה סעדי: אדוני היושב-ראש, אם הגשת בקשה לדרכון קבוע והפתרון הוא פתרון זמני, ואני מבין ששרת הפנים האריכה את התוקף של הדרכון הזמני משנה לשנתיים, אז למה לשלם על הדרכון הזמני אם שילמת על הדרכון הקבוע?

אוסאמה סעדי: ולכן טוב שיש לשכות שפתחנו ועמלנו עליהן קשה מ-2016, ופתחנו לשכות ביישובים הערביים, בסכנין, ברהט, בטייבה, בדיר אל אסד, בערערה שבגליל, אבל זה לא מספיק.

אוסאמה סעדי: זו הזדמנות גם לפתוח עוד לשכות ביישובים הערביים הגדולים, שגם מספקים שירותים.

אוסאמה סעדי: ואני מבקש ואני מחכה לפתרונות של היום שייתן תומר לוועדה הנכבדה.

אוסאמה סעדי: תודה רבה.

וליד טאהא: תודה רבה, חה"כ אוסאמה סעדי.

וליד טאהא: חבר הכנסת יוסף טייב, בבקשה.

יוסף טייב: אדוני היושב-ראש, קודם כל, אנחנו רואים עד כמה הנושא חשוב.

יוסף טייב: אנחנו רואים את מספר חברי הכנסת שהגישו את הבקשה לדיון המהיר.

יוסף טייב: לצערי, אני חושב שצריך לקרוא לכלה בשמה: קריסה מוחלטת של רשות האוכלוסין.

יוסף טייב: לא להמעיט ולא להגיד אולי ביורוקרטי או לא ביורוקרטי.

יוסף טייב: רשות האוכלוסין מזה שבעה חודשים קורסת יום אחרי יום.

יוסף טייב: אנחנו הפכנו להיות לשכת פניות ציבור של רשות האוכלוסין.

יוסף טייב: אני יכול להראות לך את מספר הפניות שאנחנו מקבלים.

יוסף טייב: זה פשוט הזיה.

יוסף טייב: העוזרים שלי, אני, שאר חברי הכנסת מכל המפלגות, הפכנו להיות תקן נוסף של רשות האוכלוסין.

יוסף טייב: לא יתכן ולא הגיוני שאזרח צריך לפנות לחבר כנסת או לעוזר של חבר כנסת בשביל לראות איך הוא מגיע לתור ברשות האוכלוסין.

יוסף טייב: יש פה בעיה מהותית.

יוסף טייב: בסוף, אזרחים מבוגרים שצריכים לנסוע לחוץ לארץ לטיפולים, עולים מבוגרים שלא יכולים להגיע לבד, והם רוצים להגיע עם הילדים שלהם, לא יכולים לקבל תור ביחד.

יוסף טייב: הם בעצם מקבלים תור לעוד שלושה חודשים במקרה הטוב.

יוסף טייב: הילד מקבל לעוד ארבעה חודשים במקרה הטוב.

יוסף טייב: וכשהם מגיעים ביחד, אומרים להם, לא, סליחה.

יוסף טייב: טוב, אבל אנחנו כבר פה ביחד, אנחנו צריכים להוציא שני דרכונים.

יוסף טייב: לא.

יוסף טייב: אתה תוציא דרכון זמני, אתה תשלם פי שלושה.

יוסף טייב: לצערי, אין רב חובל לאותה ספינה.

יוסף טייב: אני מקווה מאוד שהשרה לא עסוקה בפוליטיקה במקום בניהול המשרד.

יוסף טייב: אנחנו ראינו מה היה בעבר, מה קורה היום.

וליד טאהא: יש מנהל לרשות האוכלוסין.

וליד טאהא: הוא נותן תשובות על הסוגיות המקצועיות.

יוסף טייב: תומר, אני שמח שאתה פה ואני מקווה שנקבל תשובות, ושאנחנו נראה את התוצאה של התשובות האלה בשטח כי מה שקורה לא יכול להימשך.

יוסף טייב: לא יתכן שאנחנו, חברי הכנסת, במקום להתנהל בחקיקה ובדברים חשובים, אנחנו צריכים לקבוע תור לאזרחי ישראל.

יוסף טייב: זה דבר שלא יתכן.

יוסף טייב: הסצנה הזאת חייבת להיפסק במידי.

יוסף טייב: שבעה חודשים היו לכם להביא את הנתונים ולראות מה הפקק.

יוסף טייב: הרי בסופו של דבר יש פקק שנותר.

יוסף טייב: כל יום שאזרחי ישראל לא מקבלים את התור, אז מתאספים עוד אנשים שפג להם תוקף הדרכון ועוד אנשים שצריכים להוציא תעודת זהות.

יוסף טייב: הדבר הזה לא נגמר וזה הפך להיות קרקס.

יוסף טייב: כל אחד מאיתנו פה הופך להיות תקן נוסף של רשות האוכלוסין.

יוסף טייב: בשמחה רבה, אנחנו עושים את זה באהבה וזה התפקיד שלנו.

יוסף טייב: אבל אני חושב שהתפקיד שלכם הוא לשים סוף לדבר הזה.

יוסף טייב: ושוב, אני קורא לשרה – אני זוכר מה היה בקדנציה הקודמת.

יוסף טייב: אני זוכר ביקורי פתע של שר הפנים בלשכות.

יוסף טייב: היה בסוף יראה של מה שקורה.

וליד טאהא: הוא הלך מחופש או עם פנים גלויות?

יוסף טייב: לא, לא.

יוסף טייב: הוא הגיע וראה את הדברים.

יצחק פינדרוס: התבלבל עם ירדן.

וליד טאהא: אני לא יודע אם יש הבדל.

וליד טאהא: אבל לא משנה.

יצחק פינדרוס: שתי גדות לירדן.

יוסף טייב: אדוני היושב-ראש, יש פה בעיה מהותית.

יוסף טייב: אצלנו אומרים, ליצנות אחת דוחה מאה תוכחות.

יוסף טייב: אני לא חושב שזה המקום לעשות ליצנות על הדבר הזה, כי הנושא הוא קריטי, הוא מהותי, קריסה טוטאלית של רשות האוכלוסין.

וליד טאהא: תודה רבה, חה"כ יוסף טייב.

וליד טאהא: כמובן, אף אחד לא ממעיט מחומרת הבעיה.

וליד טאהא: על כן אנחנו דנים בה.

וליד טאהא: נותנים לזה זמן ודנים בה.

וליד טאהא: חה"כ מוסי רז, בבקשה.

מוסי רז: תודה, אדוני היושב-ראש.

מוסי רז: נאמר פה מספיק כמה המצב גרוע, אז אני פחות רוצה להתמקד בזה.

מוסי רז: אני רוצה לשאול שאלות.

מוסי רז: יכול להיות שהן שאלות אידיוט.

מוסי רז: פניתי רק פעם אחת לתומר בעניין הזה, ופעם אחת לשרה, ואני אפילו לא בא בטענות שהם לא סיפקו תשובות, כי הרי הבעיה קיימת.

מוסי רז: למה שהם יספקו תשובה דווקא לפנייה של חבר כנסת?

מוסי רז: אני מעדיף שיספקו תשובה לאזרח.

מוסי רז: אבל מה שכן ראיתי, שאנשים פנו אליי ואמרו לי, תראה, טוב, סידרנו את זה דרך עובד כזה וכזה, דרך עובדת כזו וכזו, הקדמנו את התור שלנו.

מוסי רז: ואני חושב שבמצב שנוצר יש בעיה אפילו יותר גרועה מזה שאנשים לא יוצאים מהארץ.

מוסי רז: יש בעיה יותר גרועה מזה שאנשים משלמים כסף נוסף.

מוסי רז: יש בעיה יותר גרועה מזה שאנשים נוסעים עד הקצה השני של הארץ כדי לעמוד בתור או לא ישנים בלילה.

מוסי רז: וזו בעיה של שחיתות שהיא פועל יוצא של המצב הזה.

איתן גינזבורג: נכון.

איתן גינזבורג: מאכעריות.

מוסי רז: ולא יכול להיות שלא תהיה שחיתות במצב כזה.

מוסי רז: כמובן, אני לא מאשים בכירים ברשות, ואני לא יודע מי כן ומי לא.

מוסי רז: אבל אין אפשרות אחרת.

מוסי רז: ולכן אנחנו צריכים לחשוב על פתרונות רדיקליים מהפכניים.

מוסי רז: אז אני רוצה לשאול שאלות.

מוסי רז: מה מסובך בחידוש דרכון?

מוסי רז: מדוע לא ניתן בגלל המצב כרגע – ואני לא שופט.

מוסי רז: כן, אני יודע, הייתה קורונה.

מוסי רז: וכן, אני יודע, יש מצוקת כוח אדם.

מוסי רז: מדוע לא ניתן לסדר חותמת שכתוב עליה 18 במאי 2024?

מוסי רז: ככה, על כל הדרכונים שמגיעים לחידוש.

מוסי רז: כמובן, דרכון חדש זה סיפור אחר.

מוסי רז: כל הדרכונים שמגיעים לחידוש, חותמת, הוארך בשנתיים.

מוסי רז: זה הכול, התור הסתיים אחרי 20 שניות.

מוסי רז: מה מונע את זה?

מוסי רז: זה דבר ראשון.

מוסי רז: דבר שני, אני חושב שבמצב שנוצר, כל קביעת התורים היא יותר בעייתית מאי קביעת תורים.

מוסי רז: מה שצריך, בעיניי, לעשות זה לדבר עם העובדים, לראות כמה שעות נוספות אפשר לארגן, אבל להגיד, מחר בבוקר בשעה שפותחים את משרדי הרשות – אני לא יודע מתי זה, שמונה בבוקר או מתי שזה, בכל הארץ נפתחים תורים, בואו.

מוסי רז: כן, יהיו 10 ימים של אנדרלמוסיה, אבל אחרי זה נוכל להתמודד עם הבעיות.

מוסי רז: המצב הזה שאנשים אומרים לי, קבעתי תור לאוגוסט בעכו, והוא גר בכלל בירושלים, זה לא הגיוני.

מוסי רז: זה לא הגיוני.

מוסי רז: עדיף כבר לבן אדם לעמוד יום שלם בתור, ונראה תמונות קשות 10 ימים, ונוכל להתמודד עם הדברים האלה.

מוסי רז: בעיקר אם אפשר למצוא פתרונות הרבה יותר מהירים.

מוסי רז: הנה, חותמת.

מוסי רז: תחתום.

מוסי רז: קדימה, הלאה.

מוסי רז: מה הסיבה שמעכבת את הביצוע?

מוסי רז: אני אשמח לשמוע.

וליד טאהא: תודה רבה, חה"כ מוסי רז.

וליד טאהא: תומר מוסקוביץ', מנכ"ל רשות האוכלוסין, הדברים מדברים בעד עצמם.

וליד טאהא: חברי הכנסת ביטאו את זה בצורה מאוד חדה, כל אחד עם הסגנון שלו.

וליד טאהא: יש בעיה.

תומר מוסקוביץ': ברור.

וליד טאהא: יש בעיה עם משהו בסיסי.

וליד טאהא: הקושי כאן הוא שאתה מדבר על שירות שמדינה צריכה לתת לאזרחים במשהו בסיסי, שהיא גם זכות יסוד.

וליד טאהא: אז אם כשלנו בשירות בסיסי שהמדינה צריכה לתת לאזרחים, אז זה אומר דרשני.

וליד טאהא: מדוע לא מכינים תוכניות לכל מיני תרחישים של כוח אדם, חיסור, סיטואציות משתנות, קורונה, לא יודע מה עוד אפשר לומר על זה, סניפים, לא סניפים.

וליד טאהא: יש פה כשל.

וליד טאהא: נגיד מה שנגיד, יש פה כשל.

וליד טאהא: אז אני מקווה שיש תשובות שיספקו את האזרחים.

וליד טאהא: חברי הכנסת הם פה כדי לשקף את המדיניות של האזרחים, לא כי הם הסוגיה.

וליד טאהא: חברי הכנסת הם לא הסוגיה.

וליד טאהא: אבל כל אחד מאיתנו קיבל מבול של פניות בעניין הזה, ומכל הגוונים.

וליד טאהא: הדבר הטוב היחיד שיש בעניין הזה הוא שהוא היה שוויוני.

וליד טאהא: הנה, פתאום יש דבר אחד שוויוני.

וליד טאהא: זה לא - - - לגבי אוכלוסייה ספציפית, כמו ברוב המקרים.

איתן גינזבורג: כולם מתלוננים.

וליד טאהא: כן.

וליד טאהא: כולנו קורבנות.

וליד טאהא: לא בחרו קורבן.

וליד טאהא: אז נרצה לשמוע את תומר, אבל פינדרוס, בבקשה.

וליד טאהא: ניתן לחברי הכנסת להשלים, ואחרי זה ניתן לתומר.

יצחק פינדרוס: בוקר טוב, אדוני היושב-ראש, חבריי חברי הכנסת, א', אני מודה לחבריי שיזמו את הדיון, יחד איתי, משה ארבל ואורי מקלב.

וליד טאהא: אני הודיתי להם גם.

יצחק פינדרוס: אני בטוח.

יצחק פינדרוס: אני מצטער על האיחור.

יצחק פינדרוס: הכניסה לכותל משום מה הייתה היום קצת פקוקה.

יצחק פינדרוס: היו מהומות בלילה, אבל היה פקוק הבוקר.

יצחק פינדרוס: אני לא אאריך, אבל יש פה הפרת חוזה בין האזרחים למדינה.

יצחק פינדרוס: המדינה מחויבת לתת את השירות הזה.

יצחק פינדרוס: זה לא משהו וולונטרי, מישהו עושה טובה למישהו.

יצחק פינדרוס: אף אחד לא עושה טובה למישהו.

יצחק פינדרוס: יש חוזה שאתה צריך לתת את השירות.

וליד טאהא: כאשר המדינה מפרה חוזה עם האזרחים, מה חברי הכנסת יכולים לעשות?

יצחק פינדרוס: חברי הכנסת, תפקידם לדאוג שהחוזה הזה לא יופר.

יצחק פינדרוס: זה בדיוק תפקידה של הכנסת.

איתן גינזבורג: אם יש הפרת חוזה, לאיפה הולכים?

איתן גינזבורג: לבית משפט.

יצחק פינדרוס: לא, לא.

יצחק פינדרוס: לכנסת.

יצחק פינדרוס: זה הוויכוח.

וליד טאהא: איתן, כיוון שאני יודע שיש פה בעיה, אז לא הצעתי את ההצעה הזאת.

יצחק פינדרוס: לא, לא.

יצחק פינדרוס: הפרת חוזה – באים לכנסת.

יצחק פינדרוס: זה התפקיד של חברי הכנסת.

אורי מקלב: יצחק, זה כמו במיטת סדום, כמו במדינת סדום.

אורי מקלב: יש הפרת חוזה, ואז האזרח צריך לשלם על זה.

וליד טאהא: אבל אז הוא שילם על זה ממי?

אורי מקלב: הוא צריך לשלם מכיסו על זה שהמדינה הפרה את החוזה איתו.

אורי מקלב: הוא צריך לשלם 400 שקל.

יצחק פינדרוס: אדוני היושב-ראש, יש פה משהו, אין לי ספק, ואני יודע את זה גם מידיעה אישית.

יצחק פינדרוס: רשות האוכלוסין בכלים העומדים לרשותה כרגע, עושה הכול בשביל להתגבר על הבעיה.

יצחק פינדרוס: ואם אנחנו ננסה לקחת עכשיו את רשות האוכלוסין כקורבן לבעיה ומה התשובה, אז תהיה תשובה ביורוקרטית רשמית, זה כוח האדם שיש לנו, זה המערכות שיש לנו, והם גם צודקים.

וליד טאהא: אמרתי, ועדיין יש בעיה עם זה.

יצחק פינדרוס: בשביל זה באנו לפה ככנסת.

יצחק פינדרוס: ואני חושב ששר הפנים ושר המשפטים צריכים לחשוב על פתרונות מחוץ לקופסה.

יצחק פינדרוס: את הבעיות אנחנו מכירים ואנחנו גם שומעים בכלי התקשורת.

וליד טאהא: אבל למה אתה חושב שזה קשור למשרד הפנים?

יצחק פינדרוס: אני אגיד לך למה.

יצחק פינדרוס: התשובות מוכרות לכולנו.

יצחק פינדרוס: יש פקק מהקורונה.

יצחק פינדרוס: יש אנשים שאחרי הרבה שנים שלא נסעו או שנה שלמה של דרכונים שאנשים לא חידשו.

יצחק פינדרוס: אנשים פתאום מתחילים לצאת.

יצחק פינדרוס: היו עובדים.

יצחק פינדרוס: היה אוקראינה.

יצחק פינדרוס: הכול נכון והכול בסדר, והכול צודק.

יצחק פינדרוס: בסוף, אתה צריך לחשוב מחוץ לקופסה.

יצחק פינדרוס: לדוגמה, את מה שהעלה עמיתי הרב מקלב.

יצחק פינדרוס: אם אתה יודע ואתה מודע שאתה בחוזה ואתה מחויב לאזרח, אז כשאומרים לך, תחדש דרכון זמני, תוריד את האגרה לדרכון הזמני, תוציא אותו בחינם, כי אתה מפר את החוזה.

יצחק פינדרוס: הרי מה קורה כשאני נכנס למסעדה ונתנו לי את המנה הלא-נכונה?

יצחק פינדרוס: נותנים לי מנה אחרת.

יצחק פינדרוס: אף אחד לא מתחיל להתווכח איתי ולהגיד לי, תשמע, אבל במנה הזאת יש מחיר אחר.

יצחק פינדרוס: אומרים לך, תקשיב, אני מחויב לך.

יצחק פינדרוס: אם אני מחויב, אם התפיסה היא שם, אתה חושב אחרת.

יצחק פינדרוס: אז יגיד לך ראש רשות האוכלוסין, אני לא אחראי על האגרות, זה ועדת הפנים, זה משרד המשפטים.

יצחק פינדרוס: תוציא את זה בחינם.

יצחק פינדרוס: תודיע שהדרכונים – ועשו את זה בארה"ב.

יצחק פינדרוס: אני לא רוצה שנלמד מהם, כי הם יותר גרועים מאיתנו בעניין הזה.

יצחק פינדרוס: אבל עשו את זה בארה"ב, והודיעו מראש, חבר'ה, כל הדרכונים של השנתיים האלה מוארכים אוטומטית בינתיים לשנתיים כי יש לנו משבר.

יצחק פינדרוס: אלה החלטות מינהלתיות שצריכות להתקבל על ידי שר.

יצחק פינדרוס: לפעמים צריך את משרד המשפטים, לפעמים צריך לבוא לוועדת הפנים עם תקנות, אבל צריך לחשוב מחוץ לקופסה, כי התשובה, אנחנו ננסה ונתמודד, ויש לנו בוטים שהשתלטו, ואנחנו מנסים לראות איך נתמודד.

יצחק פינדרוס: הכול נכון.

יצחק פינדרוס: ואין לנו מספיק פקידים.

יצחק פינדרוס: הכול נכון.

יצחק פינדרוס: חבר'ה, צריך לצאת מתוך הקופסה הזאת ולהודיע, כן, דרכון זמני לא יעל הכסף עכשיו.

יצחק פינדרוס: שנה, חצי שנה, חודשיי, עד שנגמור את הפקק, כי אתה בחוזה.

יצחק פינדרוס: נכון, יש הארכת דרכונים אוטומטית – קצת לשדרג את מה שמוסי רז אמר, תודיע מראש, דרכון שפג תוקפו בשנתיים האחרונות, אני נותן לו עוד שנתיים.

יצחק פינדרוס: אין מה לעשות.

יצחק פינדרוס: זה מה יש, כי כרגע אני בבעיה.

יצחק פינדרוס: אני בחוזה שלי בבעיה.

יצחק פינדרוס: כל הדברים האלה צריכים להיעשות, ולמה לקרוא לו בכלל דרכון זמני?

יצחק פינדרוס: אם הקמתם עמדות לדרכונים זמניים, זה אותו פקיד ואותו הכול, תודיע שזה דרכון קבוע בעמדות האלה שהקמת.

יצחק פינדרוס: רגולציה?

יצחק פינדרוס: תמצא פתרון.

יצחק פינדרוס: תבוא לוועדת הפנים, תגיד שהתקנה הזאת זה דרכון קבוע.

יצחק פינדרוס: למה כל הזמן אנחנו שבויים בתוך הקונספציה שלנו?

יצחק פינדרוס: צאו מהקונספציה הזאת ותפסיקו את התור הזה.

יצחק פינדרוס: תודה.

וליד טאהא: תודה רבה, חה"כ יצחק פינדרוס.

וליד טאהא: חה"כ מיכאל מלכיאלי, בבקשה.

מיכאל מלכיאלי: אני מבטיח לקצר, בגלל שפינדרוס לקח את מה שחשבתי.

תומר מוסקוביץ': מזל טוב על הלידה.

תומר מוסקוביץ': יש כבר שם, אני בטוח.

מיכאל מלכיאלי: דניאל מלכיאל.

וליד טאהא: מזל טוב.

וליד טאהא: מזל טוב.

תומר מוסקוביץ': השם יאריך ימיו בטוב ושנותיו בנעימים.

מיכאל מלכיאלי: תודה רבה.

מיכאל מלכיאלי: בשמחות שלכם.

מיכאל מלכיאלי: האמת היא, מסכן הילד הזה, רציתי לקבוע לו תור לדרכון.

מיכאל מלכיאלי: אמרתי, אולי ניסע איתו אחרי מה שעברנו - - -

וליד טאהא: תומר, כששמעתי חשבתי שהוא מדבר על נכד.

תומר מוסקוביץ': הנכד זה אצלי, אדוני.

אורי מקלב: הבעיה אצל מלכיאלי, עד שיקבעו לו תור, התמונה שהוא כבר עשה לילד, יגידו, לא מתאים, זה לא אותו ילד.

מיכאל מלכיאלי: אבל האמת היא, ווליד, שבחדר לידה המיילדת אמרה, הסבא, אם אתה יכול רגע ללכת לצד.

וליד טאהא: אתה מבין, לא אמרתי דברים מופרכים.

וליד טאהא: בבקשה.

מיכאל מלכיאלי: קודם כל, אני מצטרף לדברים שלך, שכולנו קיבלנו מבול והצפות של אנשים, תנסה לעזור איתו, איך אפשר לקצר, המצב באמת לא תקין.

מיכאל מלכיאלי: אין לי טענה על תומר.

מיכאל מלכיאלי: אני חושב שתומר הוא איש המקצוע הנכון במקום הזה.

מיכאל מלכיאלי: רק אני חושב שבדיוק מה שפינדרוס אמר קודם, הנושא של להאריך את הדרכונים הזמניים, להאריך את פג התוקף.

מיכאל מלכיאלי: תומר, יש במשרד הפנים כל מיני מקומות, כמו צהרון, גומרים ב-12:00, גומרים ב-13:00.

וליד טאהא: צהרון היום נשאר עד 16:00.

מיכאל מלכיאלי: בל"ג בעומר זה עד 12:00.

מיכאל מלכיאלי: לכן אני חושב שהארכה של הזמנים היא קריטית בפרט בחודשים האלה.

מיכאל מלכיאלי: ואני חושב שכשהשר של המשרד עסוק בהישרדות פוליטית, אני הייתי מציע לגברת שקד, לכי ללמוד מהשר דרעי, הקודם במשרד שלך, איך צריך לנהל משרד.

מיכאל מלכיאלי: אני חושב שאז ידעו לתת עוד כוח אדם ולהביא מהאוצר עוד כסף.

מיכאל מלכיאלי: ואני חושב, ווליד, שגם אתה תוכל להתגייס מול משרד האוצר להביא תקנים על מנת להאריך את השעות, כי הדבר הזה הוא קריטי מאוד.

יצחק פינדרוס: שכחתי לומר דבר אחד.

יצחק פינדרוס: בני משפחה שבאים, הם כבר באים, אתה לא יכול לעשות שלושה דרכונים יחד, זה תור נפרד.

וליד טאהא: הילד בן ה-3 צריך להיות ביישוב אחד, האבא ביישוב אחר, והאימא בעיר אחרת.

יצחק פינדרוס: אתה כבר שם.

יצחק פינדרוס: תלחץ אנטר ותגמור.

יצחק פינדרוס: תוריד 10% מהתורים, 15% מהתורים.

וליד טאהא: מי שישב לשבץ את התורים היה צריך להבין שעם האבא משבצים גם את הבן, כי הבן לא יודע לצאת עם תחבורה ציבורית לבד, ללכת למקום שקבעו לו.

יוסף טייב: אחרי הטיול הזה בארץ ישראל, הם מוותרים על הטיול בחו"ל.

וליד טאהא: הגיע גם חבר הכנסת ולדימיר בלאק, אז אני אתן לך ישר להגיד את דבריך כי אנחנו צריכים לעבור לשמוע כבר תשובות מקצועיות כי עד עכשיו אנחנו מדברים פוליטיקה.

ולדימיר בליאק: אני אהיה ממש קצר.

ולדימיר בליאק: תודה, אדוני.

מיכאל מלכיאלי: פוליטיקה זה מקצוע, אדוני היושב-ראש.

וליד טאהא: כן, כן.

יצחק פינדרוס: אתם הפכתם את משרד הפנים לפוליטיקה ברע"מ?

ולדימיר בליאק: אני יכול לדבר?

יצחק פינדרוס: אפשר מהתקציב של ה-53 מיליארד להעביר?

יצחק פינדרוס: הוא אמר משפט - - -

איתן גינזבורג: פינדרוס, תן לו לדבר.

איתן גינזבורג: תן לו לדבר.

וליד טאהא: הוא לא יכול לא להתגרות.

ולדימיר בליאק: רק תגידו לי מתי אני יכול להתחיל.

וליד טאהא: עכשיו.

וליד טאהא: אני אגיד לך.

וליד טאהא: הם יגידו?

ולדימיר בליאק: תודה.

ולדימיר בליאק: אני נמצא בקשר בחודשים האחרונים, מאז פרוץ המלחמה באוקראינה, עם הרבה מאוד עולים ותושבים חוזרים, ואני חייב לציין שהמצב שם מאוד חמור.

וליד טאהא: דרך אגב, סליחה שאני קוטע אותך, יש קשר בין המלחמה שם לבין הבעיה?

ולדימיר בליאק: כן, כן.

ולדימיר בליאק: אין ספק.

ולדימיר בליאק: פנתה אליי שלשום אם חד הורית, שהיא תושבת חוזרת, שמנסה לרשום את הבן שלה בתעודת זהות, כי בלי הרישום היא לא מקבלת גן ולא מקבלת ביטוח לאומי, ועוד הרבה מאוד זכויות.

ולדימיר בליאק: היא גרה עכשיו אצל חברים בסלון, וקיבלה תור לסוף יולי.

ולדימיר בליאק: אז איך היא אמורה להסתדר בשלושת החודשים הקרובים?

ולדימיר בליאק: יש לי עוד מקרה במודיעין, גם משפחת עולים שברחה מקייב, ויש סוגיה של הסדרת אזרחות לבעל.

ולדימיר בליאק: וכל עוד הוא לא מקבל את ההסדרה הזאת, הרבה מאוד זכויות פשוט לא מגיעות לו.

ולדימיר בליאק: ועוד, ועוד ועוד.

ולדימיר בליאק: אנחנו אומת סטארט אפ, אנחנו בשנת 2022, ואין לי מושג איך אנחנו מגיעים למצב הזה שאזרחים, לא רק עולים ולא רק תושבים חוזרים, לא מקבלים את השירות הבסיסי הזה במשרד הפנים.

ולדימיר בליאק: אני מבין את הקשיים ואני מבין את הלחץ והכול.

ולדימיר בליאק: אבל אנחנו אמורים להיות מוכנים למצב הזה ואמורים לפתור את הבעיה לא בחודשיים ולא בשלושה חודשים, אלא במידי.

ולדימיר בליאק: ואני אגיד יותר, אני חושב שהממשלה שותפה לחזון של העלייה הגדולה.

ולדימיר בליאק: אנחנו חייבים למצות עכשיו את הפוטנציאל שנוצר, וזה גם החזון של מדינת ישראל, בסופו של דבר.

ולדימיר בליאק: ואנחנו לא מצליחים לעמוד בחזון הזה.

ולדימיר בליאק: אותם עולים פוטנציאלים ששומעים, שמדברים, שמכירים את המצב הזה, אני בטוח שזה חלק ממערכת השיקולים שלהם אם לבוא לכאן או לא לבוא לכאן.

ולדימיר בליאק: ואין לי ספק שאנחנו מאבדים היום הרבה מאוד עולים, מתכנתים, רופאים, בעלי מקצועות אחרים.

ולדימיר בליאק: אנחנו מאבדים אותם, אנחנו פשוט מפסידים את החזון הזה של העלייה הגדולה.

ולדימיר בליאק: אנחנו מפספסים את ההזדמנות האדירה הזאת מתוך כשל טכני שמלכתחילה לא היה אמור להופיע בחיים שלנו, וחבל מאוד.

ולדימיר בליאק: אני מברך אותך על הדיון הזה.

ולדימיר בליאק: והגיע הזמן שנפתור את הבעיה הזאת, כי זה לא הגיוני שבשנת 2022 אנשים פה יחכו ארבעה חודשים לתור במשרד הפנים.

ולדימיר בליאק: זה פשוט לא הגיוני ואסור לנו לקבל את זה.

ולדימיר בליאק: תודה.

וליד טאהא: תודה רבה, חה"כ ולדימיר בליאק.

וליד טאהא: תומר מוסקוביץ', מנכ"ל רשות האוכלוסין, אני זיהיתי את הבעיה בשלושה מימדים.

וליד טאהא: המימד הקריטי הוא קביעת תורים, בין אם היעדר תורים, בין אם תורים ארוכים מאוד.

וליד טאהא: המימד השני הוא העלויות.

וליד טאהא: כאשר נקבע תור וגם כאשר באים לחדש זמני, גם משלמים.

וליד טאהא: והמימד השלישי הוא המימד של הפיצוי לאלה שנפגעו מזה.

וליד טאהא: מה יקרה עם אנשים שנפגעו?

וליד טאהא: יכול להיות שלמוסד הזה, לאגף הזה, אין את הרגש המספיק כדי להבין אותם, אבל מבחינתם זה בלתי הפיך.

וליד טאהא: אז מה עושים איתם?

וליד טאהא: אני מקווה שהבאת תשובות שיספקו את אזרחי המדינה, כי זה הדבר החשוב.

וליד טאהא: אנחנו ניתן לתומר להסביר, להביא פתרונות ולהביא תקוות לימים הבאים.

וליד טאהא: בבקשה.

תומר מוסקוביץ': תודה רבה, אדוני היושב-ראש.

תומר מוסקוביץ': רק כדי שאני אדע לארגן את דבריי, כמה זמן מוקצה לי?

וליד טאהא: אנחנו ניתן לך למצות את הדברים שאתה רוצה לומר.

אורי מקלב: לא כמו הזמן שמחכים - - -

וליד טאהא: חשבתי שבוועדת החוקה לא נתתם לו את הזמן הדרוש.

תומר מוסקוביץ': אני רק אשמח שהזמן יהיה נטו ולא ברוטו.

תומר מוסקוביץ': זה כבר תלוי בכם.

איתן גינזבורג: המליאה נפתחת בשעה 11:00.

תומר מוסקוביץ': טוב.

תומר מוסקוביץ': תודה רבה.

תומר מוסקוביץ': אני שמח על הדיון הזה ואני שמח במיוחד שהוא נקבע עכשיו, כי עכשיו יש לנו כבר יותר תשובות להגיד מאשר היו לנו לפני שלושה חודשים.

וליד טאהא: ערוץ הכנסת, אתם מתבקשים להיות ערוכים למבזקי חדשות על הפתרונות שעכשיו תומר יציע לנו, כי בדרך כלל ערוץ הכנסת לא נותן חשיבות לדיונים של הוועדה.

תומר מוסקוביץ': אבל לפני הפתרונות צריך להציג את הבעיה האמיתית, וזה די קרוב למה שאתה אמרת, אבל אני רוצה טיפה להרחיב בזה ולדבר גם על הרקע ההיסטורי, מה שהיה לפני כן ומה הסיבה.

תומר מוסקוביץ': וגם לענות לשאלות, בעיקר של חה"כ רז, שהעלה שאלות נקודתיות.

תומר מוסקוביץ': אני חייב להגיד משפט אחד.

תומר מוסקוביץ': אני אומנם לא אמור להתעסק בפוליטיקה, אבל נאמרה פה מילה שאני חייב להתייחס אליה.

תומר מוסקוביץ': השרה שקד עוסקת בעניין הזה יום יום.

תומר מוסקוביץ': אני יודע כי אני מקבל ממנה הודעות ב-23:00 בלילה, מה עם זה ומה עם זה, לא על איזה מקרה פרטי, אלא על פתרונות שניסינו.

תומר מוסקוביץ': היא מעורבת בזה לגמרי.

מיכאל מלכיאלי: ב-23:00 בלילה ברור שהיא עוסקת במשרד.

מיכאל מלכיאלי: השאלה היא עד 23:00 בלילה איפה היא עוסקת.

תומר מוסקוביץ': אני לא רוצה להיגרר לוויכוח.

וליד טאהא: חברי הכנסת, אנחנו מדברים על סוגיה מאוד חשובה.

וליד טאהא: אני רוצה שאזרחי המדינה ישמעו מה הפתרונות לבעיה.

תומר מוסקוביץ': אז היא מתעסקת בזה מ-11:00 בבוקר עד 23:00 בלילה, אבל מעבר לזה אני לא רוצה להיכנס לוויכוח הפוליטי.

תומר מוסקוביץ': היה לי חשוב לומר את זה כי אני נמצא איתה בקשר יותר מיומיומי בעניין.

וליד טאהא: מן הסתם, בעיה כזו הגיעה גם לשרה וגם היא תרצה לפתור אותה.

וליד טאהא: זה כבר לא פוליטיקה.

תומר מוסקוביץ': ברור.

תומר מוסקוביץ': הסיפור, במילה אחת, הוא ביומטריה, ועכשיו אני רוצה להרחיב.

תומר מוסקוביץ': אגב, דיברתם על מצב שהיה בתקופות קודמות.

תומר מוסקוביץ': ב-2017 היינו במצב דומה, כשנכנסנו לביומטריה, וגם אז הייתה תקופה מסוימת מאוד מאוד - - -

יוסף טייב: קיבלתם משרד אחרי הביומטרי למופת.

יוסף טייב: לא אני אמרתי.

יוסף טייב: השרה שלך אמרה זה בכניסתה למשרד.

תומר מוסקוביץ': אני מבקש, אדוני היושב-ראש, לאפשר לי לדבר.

וליד טאהא: חברי הכנסת.

וליד טאהא: חברי הכנסת.

יוסף טייב: הערות ביניים אפשר להגיד, אדוני היושב-ראש.

וליד טאהא: אני רוצה לעשות סדר.

וליד טאהא: חברי הכנסת, אנחנו לא ניצבים מול פוליטיקאי.

וליד טאהא: אנחנו ניצבים מול מנכ"ל רשות האוכלוסין.

וליד טאהא: הפנינו כלפיו ביקורת מקצועית מאוד קשה - - -

יוסף טייב: אז שיענה מקצועית.

וליד טאהא: דרך אגב, מוצדקת, כי האזרחים סובלים.

וליד טאהא: עכשיו לא נזרוק לו כל שתי שניות הערה פוליטית.

וליד טאהא: בבקשה.

תומר מוסקוביץ': כשהתחיל הנושא הביומטרי, היה משבר שנפתר ונפתר מאוד יפה.

תומר מוסקוביץ': והסטנדרט שעמדנו בו עד היציאה מהקורונה עמד על יומיים-שלושה ימים לקבלת תור, ושלושה שבועות לייצור הדרכון.

תומר מוסקוביץ': להבדיל מדרכון זמני, שאתה בא ללשכה ומקבל את הדרכון עצמו, כשאתה בא ויוצא עם דרכון ביד, כי זו פעולה שנעשית על דרכון לא חכם ולא ביומטרי והיא נעשית כולה בלשכה – הדרכונים הביומטריים, אלה הדרכונים שאנחנו רוצים שיהיו בסופו של דבר לכל אזרחי מדינת ישראל, בלשכה אתה עובר הליך של זיהוי וצילום, מה שנקרא בשפה שלנו הרכשה, כלומר, רוכשים את הפרטים הביומטריים שלך, גם טביעת אצבע במקרים המתאימים.

תומר מוסקוביץ': ואז – בלשכה אין את המכונות לייצר את זה, הייצור הוא במקום אחד בארץ, והייצור הולך למקום שנקרא ארבל, שם מייצרים את הדרכון.

תומר מוסקוביץ': שם הפער היה שלושה שבועות, ועכשיו הוא עומד על - - -

וליד טאהא: בנקודה הזאת אני רוצה לשאול, גם לטובת הצופים, האזרחים.

וליד טאהא: היינו בסרט הזה ב-2017.

תומר מוסקוביץ': נכון.

וליד טאהא: לא למדנו את הלקח?

תומר מוסקוביץ': למדנו.

וליד טאהא: השאלה שלי היא מקצועית, תומר.

וליד טאהא: למה היינו צריכים להיכנס לאותה בעיה היום כאשר היינו בסרט והבנו איך זה מתנהל.

תומר מוסקוביץ': אני אענה.

תומר מוסקוביץ': לפני היציאה מהקורונה היינו במצב של יומיים תור להרכשת דרכון, תור בלשכה יומיים-שלושה ימים, ואחר כך שלושה שבועות לייצור, וקיבלת את הדרכון בדואר, ובזה נגמר הסיפור.

תומר מוסקוביץ': זה הסטנדרט שאנחנו מצפים להגיע אליו, וזה הסטנדרט שבעזרת השם נגיע אליו.

וליד טאהא: החוק קובע תוך כמה זמן צריך למסור את הדרכון?

תומר מוסקוביץ': לא.

תומר מוסקוביץ': החוק לא קובע, אבל יש שירות טוב לציבור.

אורי מקלב: אמנת שירות.

תומר מוסקוביץ': כן.

תומר מוסקוביץ': ואנחנו רוצים לעמוד בזה, ואנחנו גם נעמוד בזה, בעזרת השם.

וליד טאהא: זה משהו סביר, שהחוק לא קובע כמה זמן זה צריך לקחת?

יצחק פינדרוס: דיברנו על זה אתמול בוועדה בחוק אחר, אני מזכיר לך.

יצחק פינדרוס: אני העליתי את זה, והעלינו את זה כתיקון.

ולדימיר בליאק: החוק צריך להתייחס לשירות לאזרח באופן כללי.

וליד טאהא: עכשיו אנחנו דנים על דרכונים, ועל כן הייתה השאלה.

וליד טאהא: בבקשה.

תומר מוסקוביץ': אני ממשיך.

תומר מוסקוביץ': בתקופת הקורונה, כמו שאמר פה אחד מחברי הכנסת, נדמה לי שחה"כ גינזבורג, אנשים לא יכלו או לא רצו לנסוע, גם לא בדקו את תוקף הדרכון שלהם, ולכן הייתה לנו ירידה עצומה – הגענו למצב של 14,000 דרכונים בחודש.

תומר מוסקוביץ': תיכף אני אגיד לך מה המספרי היום כדי שתבינו כמה אין קריסה וכמה אנחנו משתדלים לעשות למרות הלחץ.

תומר מוסקוביץ': הפער הזה של אנשים שהיו אמורים לחדש במהלך עסקים רגיל, אם לא הייתה קורונה, הצטבר ל-700,000.

תומר מוסקוביץ': זאת אומרת, 700,000 אזרחים שהיו צפויים לחדש את הדרכון שלהם מרבעון ראשון 2020, תחילת הקורונה, עד סוף רבעון שלישי 2021, זה 700,000.

תומר מוסקוביץ': כל ה-700,000 האלה באים עכשיו ומתפרסים על העומס הקיים, כי ממילא גם אחרים נכנסים בתור שלהם.

וליד טאהא: אז אתה מביא סיבה ראשונה – עומס.

תומר מוסקוביץ': ברור.

תומר מוסקוביץ': זה חד משמעית.

תומר מוסקוביץ': אני אתן לך גם את המספרים שכן קיבלו דרכונים, כי אפשר חלילה להבין שאין תורים כי העובדים לא באים לעבודה או לא מוצאים דרכונים.

תומר מוסקוביץ': הבעיה הזאת התחילה – אני זוכר שהיא התחילה כי בדיוק נכנסתי לתפקיד – בסביבות ראש השנה העברי, ספטמבר 2021, כי אז הייתה יציאה מהקורונה.

תומר מוסקוביץ': אחרי זה נכנס גל אומיקרון.

תומר מוסקוביץ': אנחנו מרוויחים מזה שיש וריאנטים.

תומר מוסקוביץ': כל פעם שיש וריאנט, יש פחות עומס.

תומר מוסקוביץ': אבל בספטמבר לא היה וריאנט ואז העומס התחיל.

תומר מוסקוביץ': ואנחנו מתמודדים איתו מאז כל הזמן, ואני אגיד לכם את המספרים.

תומר מוסקוביץ': בחודש ינואר 2022 היו 114,000 דרכונים, בחודש אחד.

תומר מוסקוביץ': במרץ היו 180,000.

תומר מוסקוביץ': זאת אומרת, הגדלנו בשלושה חודשים – בנתוני קריסה, כמו שאתם מתארים – ב-56%.

תומר מוסקוביץ': ופה אני חייב להגיד מילה.

תומר מוסקוביץ': אני מתאר לעצמי שחלק מהעובדים שומעים את זה – הם באמת גיבורים.

תומר מוסקוביץ': אני מסתובב בלשכות - - -

יצחק פינדרוס: זה מוסכם על כל חברי הוועדה.

תומר מוסקוביץ': חשוב שזה ייאמר.

יצחק פינדרוס: אני חושב שזה מוסכם על כולם.

תומר מוסקוביץ': אני אגיד לך יותר מזה.

תומר מוסקוביץ': כשמגיע אליהם אזרח, הוא כבר מגיע להם אפוי משבועות או חודשים של המתנה, ואני כל יום מקבל לפחות שלושה-ארבעה מכתבי תודה של אזרחים שאומרים, לא יאומן איזה שירות אנחנו מקבלים ברשות האוכלוסין.

וליד טאהא: תומר, חברי הכנסת באים בטענות על הממונה על העובדים.

וליד טאהא: לא על העובדים.

קריאות: גם לא.

קריאות: גם לא.

ולדימיר בליאק: גם לא.

ולדימיר בליאק: אנחנו מדברים על התופעה.

תומר מוסקוביץ': חובתי היא להגיד את זה לעובדים, כי אני לא רוצה, חלילה, שהם ירגישו שמישהו חושב שהם לא עושים את העבודה שלהם.

תומר מוסקוביץ': הם עושים את העבודה שלהם מעל ומעבר.

תומר מוסקוביץ': והנתונים, לדוגמה, 114,000 בחודש ינואר, 180,000 בחודש מרץ.

תומר מוסקוביץ': בחודש אפריל היה לנו 21 ימים בגלל חג הפסח, אז יחסית זה אותו מספר.

תומר מוסקוביץ': ובחודש מאי אולי אפילו נעבור את זה.

תומר מוסקוביץ': כלומר, אנחנו עושים הרבה הרבה יותר, ורק בשנה הזו למעלה מחצי מיליון אנשים או 700,000 אנשים קיבלו את הדרכונים שלהם.

תומר מוסקוביץ': אבל עדיין הבעיה קיימת.

תומר מוסקוביץ': והדבר האחרון שאני אנסה זה לטשטש אותה או להתעלם ממנה או, חלילה, לזלזל בה.

תומר מוסקוביץ': הבעיה נוצרת בשתי נקודות מפגש, ואנחנו חייבים לפתור את שתי הנקודות כי אחרת לא נעשה שום דבר.

תומר מוסקוביץ': הבעיה הראשונה היא בעיית התורים, וזו הבעיה שהאזרח מכיר כי האזרח יודע שהוא צריך להגיע בסוף ללשכה.

תומר מוסקוביץ': כמו שאמרתי, להבדיל מהתקופה של הדרכונים הזמניים, ההרכשה היא פיזית בלשכה.

וליד טאהא: אבל כדי להבין את העובדה שעכשיו העלית, שמספר הפונים הוא אדיר – זה מה שיצר את הבעיה של תורים ארוכים והיעדר תורים ופיזור משפחה לכל מיני סניפים?

תומר מוסקוביץ': ברור.

תומר מוסקוביץ': וצריך להגיד עוד דבר.

תומר מוסקוביץ': אנשים מחכים המון לתורים, ועדיין 30% לא מגיעים לתור שלהם.

ולדימיר בליאק: 30%?

תומר מוסקוביץ': 30% מאלה שקבעו תור, לא מגיעים.

וליד טאהא: גם עכשיו?

מוסי רז: ההרשמה המוקדמת באינטרנט, כרגע היא חלק מהבעיה.

וליד טאהא: תומר, גם עכשיו מבטלים אחרי שהתרוצצו ורצו?

תומר מוסקוביץ': כן, כן.

יצחק פינדרוס: כן, אחרי שלושה חודשים שינו את התוכניות.

יצחק פינדרוס: לא טסים.

יצחק פינדרוס: לא ניסע עכשיו לקלנדיה או לעכו.

מוסי רז: אני צריך לבטל עכשיו - - -

אורי מקלב: זה לא תור לפי הנוחות שלך.

אורי מקלב: יש מקרים - - -

וליד טאהא: אז ביטלו כי הלכו לנתב"ג?

תומר מוסקוביץ': משלמים כפול, או שקבעו תור או שביטלו את הנסיעה או - - -

וליד טאהא: עכשיו אנחנו לקראת סוף מאי, כמה מה-700,000 סידרנו?

תומר מוסקוביץ': להערכתי, בסביבות 150,000.

תומר מוסקוביץ': כלומר, אם לא היינו מוסיפים פתרונות שתיכף אני אציג אותם, הבעיה הייתה נמשכת עוד תקופה ארוכה.

וליד טאהא: לא הבנתי.

וליד טאהא: מה זה 150,000?

תומר מוסקוביץ': מתוך ה-700,000, חוץ מהשוטף.

וליד טאהא: אמרת שרק במרץ 180,000.

תומר מוסקוביץ': כן, אבל זה אנשים שממילא היו מחדשים במרץ 22'.

תומר מוסקוביץ': תתייחס לשתי קבוצות.

תומר מוסקוביץ': יש את הקבוצה שבמה

תומר מוסקוביץ': לך עסקים רגיל, כל שנה - - -

וליד טאהא: אתה אומר, יש כאלה שיש להם עדיין אבל באו לחדש.

וליד טאהא: ויש את אלה שכבר הלך עליהם.

תומר מוסקוביץ': בדיוק.

תומר מוסקוביץ': אם אני מתייחס לבק-לוג של ה-700,000, אני מעריך, אני לא יכול להגיד לך בדיוק, בערך 200,000 מתוכם כבר טופלו.

תומר מוסקוביץ': כלומר, אם לא היינו מוצאים פתרונות נוספים, זה היה נמשך עוד הרבה זמן, ולכן אנחנו חייבים לתת פתרונות נוספים.

תומר מוסקוביץ': הפתרון שחה"כ רז הציע – האמת היא שגם אני חשבתי עליו ויצא לנו ניסוי לא מתוכנן.

תומר מוסקוביץ': לא רצינו את הניסוי הזה, אבל הייתה כתבה בערוץ 2 שאמרה שבלשכת בני ברק מקבלים בלי תור.

תומר מוסקוביץ': חרב ודרב מה שהלך שם, משטרה.

תומר מוסקוביץ': אבל בסופו של דבר, לא קיבלו יותר אנשים תורים מאשר אלה שנותנים, כי העובדים עושים את המקסימום.

וליד טאהא: כי אנשים באים, דוחפים - - -

תומר מוסקוביץ': כן, כי תמיד יש מזדמנים.

תומר מוסקוביץ': זה אסון.

תומר מוסקוביץ': אסור לעשות את זה.

תומר מוסקוביץ': אסור.

תומר מוסקוביץ': אני אומר לך.

מוסי רז: אבל אם עובד יכול לקבל 100 איש ביום.

מוסי רז: הוא מזמין 100, ומגיעים 70.

תומר מוסקוביץ': הם מזמינים יותר כי הם יודעים שחלק יבטלו, ובסוף תמיד יש לך מזדמן אחד או שניים, או מקרה אחד קיצוני או אחד שמגיע בלי תור, שהוא נכה או משהו כזה, והם מטפלים בסוף.

תומר מוסקוביץ': הפתרון של להיכנס בלי תור – חשבנו עליו - - -

יצחק פינדרוס: בני משפחה?

תומר מוסקוביץ': בני משפחה ייפתר באמצעות השדרוג של האפליקציה.

איתן גינזבורג: אבל היו תקופות שקיבלו בלי תור.

תומר מוסקוביץ': נכון.

תומר מוסקוביץ': אתה יודע מה הלך שם?

תומר מוסקוביץ': קודם כל, זה היה לפני הביומטריה.

תומר מוסקוביץ': זה היה זוועה.

איתן גינזבורג: אני הייתי שם לא פעם ולא פעמיים.

איתן גינזבורג: אז פותחים עוד סניפים.

תומר מוסקוביץ': אם הייתי אומר שקביעת התורים מראש גורמת לכך שהעובדים יושבים חסרי מעשה, ולכן הם יעשו יותר תורים אם יבואו אנשים שלא קבעו, אז היית צודק.

תומר מוסקוביץ': אבל בסוף העובדים עושים 120% ממה שהם יכולים לעשות.

תומר מוסקוביץ': אז עדיף לי שהם יעשו את זה לאנשים שקבעו תור מראש ולא לאנשים שנדחפו.

תומר מוסקוביץ': מה קרה עם בני משפחה?

תומר מוסקוביץ': כאשר יש מצב רגיעה, כמו בתקופת הקורונה או כמו בתקופת שגרה, ואני מקווה שבעזרת השם נגיע אליה, אז בן אדם קובע תור לעצמו והוא בא עם ילד אחד שלו, אז העובד כבר מכניס אותו כי הוא מכניס אותו כמזדמן.

יצחק פינדרוס: למה היום לא עושים את זה?

תומר מוסקוביץ': משתדלים גם היום.

תומר מוסקוביץ': אבל כשהעובד יודע שהוא כבר עשה את ה-120% כי העובדים כבר מחכים ואנשים מחכים, אז קשה לו.

תומר מוסקוביץ': אנחנו נפתח אפליקציה שתאפשר להם מראש לקבוע באותו מקום לכמה אנשים.

תומר מוסקוביץ': זו בעיה שאנחנו נפתור אותה.

תומר מוסקוביץ': כרגע כבר עשינו שדרוג באפליקציה, כי היה צריך כל פעם להיכנס ולצאת.

תומר מוסקוביץ': זה היה זוועה.

תומר מוסקוביץ': זה כבר נפתר.

תומר מוסקוביץ': אז הפתרון של - - - הוא לא אפשרי.

תומר מוסקוביץ': והבעיה שלנו, כמו שאמרתי לכם, היא בנושא התורים ובנושא הייצור.

תומר מוסקוביץ': בגלל שכמות התורים כל כך גדלה, מ-120,000 ל-180,000 בחודש, אז הייצור כבר נתקע.

תומר מוסקוביץ': ואם עמדנו בייצור של שלושה שבועות, אנחנו עומדים היום בייצור של שישה שבועות.

תומר מוסקוביץ': ולכן אנחנו חייבים לפתור את שתי הבעיות האלה, להוסיף תורים - - -

אורי מקלב: למה זה שישה שבועות?

אורי מקלב: אני מבין שיש יותר עומס על המדפיס.

אורי מקלב: אבל למה זה לוקח היום שישה שבועות?

אורי מקלב: הייצור לא צריך להיפגע.

יצחק פינדרוס: המפעל לא יודע לייצר יותר מ-100,000.

תומר מוסקוביץ': צריך להגדיל את כושר הייצור של המפעל.

ולדימיר בליאק: אבל אם התורים עלו ב-50%, למה הייצור עלה ב-100%?

תומר מוסקוביץ': כי שלושה שבועות זה היה המקסימום.

תומר מוסקוביץ': הרבה פעמים עמדנו גם בפחות משלושה שבועות.

תומר מוסקוביץ': אבל בסופו של דבר, זה נתן יותר.

תומר מוסקוביץ': בקיצור, אנחנו צריכים לתת שני פתרונות ועוד פתרון נוסף.

תומר מוסקוביץ': הפתרון הראשון זה להגדיל את מספר התורים, שזה באמת כוח אדם, ותיכף אני אתאר על זה.

תומר מוסקוביץ': הפתרון השני זה להגדיל את הייצור.

וליד טאהא: אתה אומר, אנחנו צריכים, או שיש לך בשורות?

תומר מוסקוביץ': אני אגיד מיד.

תומר מוסקוביץ': אני כבר אומר מיד.

וליד טאהא: אתה עושה את זה מותח עצבים.

תומר מוסקוביץ': אני בונה את המתח.

תומר מוסקוביץ': אולי נפסיק לפרסומות ונחזור לפתרונות?

תומר מוסקוביץ': והנושא השלישי, שגם בו אנחנו חייבים לתת פתרון זה נושא הדרכונים הזמניים, כי כל עוד אנחנו לא עומדים בשלושה שבועות SLA שעמדנו בו, אנשים צריכים לדעת שהם יכולים לקבל דרכון זמני, ולא במחיר של נתב"ג.

תומר מוסקוביץ': אז אני אתחיל מהזמניים דווקא.

תומר מוסקוביץ': בעיקרון, המצב היה שדרכון זמני היית מוציא בנתב"ג בעלות של 850 שקל, פעם אחת בלבד בחיים, לשנה אחת בלבד, ואם היית מוציא אותו בלשכה, היית חייב לעבור גם תהליך ביומטרי.

תומר מוסקוביץ': השרה חתמה על תקנות שנכנסות לתוקף, לדעתי, ביום ראשון, ב-22 במאי, בכל שלושת הנושאים האלה.

תומר מוסקוביץ': הדרכון יהיה לשנתיים ולא לשנה.

תומר מוסקוביץ': הוא לא יהיה חייב לעבור הליך ביומטרי, כלומר, הוא יוכל להוציא רק דרכון זמני, ולא להתעכב גם להליך ביומטרי.

תומר מוסקוביץ': וזה לא יהיה חייב להיות חד פעמי.

תומר מוסקוביץ': הוא יוכל לקבל את זה גם פעם נוספת.

קריאה: אבל מה עם העלות, תומר?

תומר מוסקוביץ': שנייה, רגע.

תומר מוסקוביץ': היום מי שעושה את הדרכונים הזמניים זה נתב"ג.

תומר מוסקוביץ': זה בסך הכול דלפק.

תומר מוסקוביץ': מי שהיה שם ראה.

תומר מוסקוביץ': זה שלושה-ארבעה עובדים.

תומר מוסקוביץ': ובלשכות, על חשבון התורים הביומטריים, וזה לא פתרון נכון.

תומר מוסקוביץ': לכן, פרויקטור התורים – ונמצא פה גם רועי כהן, עובד בכיר אצלנו שמונה להיות הפרויקטור שמתכלל את כל הנושא המורכב מאוד הזה.

וליד טאהא: זה לעתות משבר או לכל הזמן?

תומר מוסקוביץ': הפרויקטור?

וליד טאהא: כן.

תומר מוסקוביץ': יש לו תפקיד אחר אצלנו, ואני מקווה שהוא יוכל לחזור אליו.

תומר מוסקוביץ': הוא המוביל הדיגיטלי של הרשות.

תומר מוסקוביץ': אני מקווה שתוך שבועות העסק הזה ייכנס לסדרת עבודה ונוכל להחזיר אותו לתפקיד הרגיל שלו.

תומר מוסקוביץ': בינתיים הוא עושה עבודה יפה מאוד בתור הפרויקטור.

תומר מוסקוביץ': אז כדי לפתור את הבעיה של הזמנים – עם זה אני מתחיל – ב-22 במאי, ביום ראשון, בעזרת השם, יופעל מתקן אלבר.

תומר מוסקוביץ': זה מתקן קיים של הרשות.

תומר מוסקוביץ': הוא שירת אוכלוסיות אחרות.

תומר מוסקוביץ': והוא יהיה מרכז שיעבוד עד 22:00 בלילה, בהתחלה בתקופת הרצה עם תורים, כדי שנראה איך שזה עובד.

תומר מוסקוביץ': היום אנחנו נפרסם הודעה מסודרת, איך קובעים את התור וכולי.

תומר מוסקוביץ': ולשם אנשים יבואו, בעלות של 400 שקל ולא בעלות של 800 שקל.

איתן גינזבורג: איפה זה?

תומר מוסקוביץ': באיזור בני ברק.

תומר מוסקוביץ': זה מול קניון איילון.

תומר מוסקוביץ': שואלים אותי למה לא בצפון?

תומר מוסקוביץ': למה לא בדרום?

תומר מוסקוביץ': קודם כל, כי זה מתקן קיים.

יצחק פינדרוס: אבל למה 400 שקל?

יצחק פינדרוס: במסגרת הדיון העקרוני שזה חוזה בינינו לאזרחים, זה היה צריך להיות בעלות דרכון רגיל.

איתן גינזבורג: אין עלות דרכון רגיל.

איתן גינזבורג: יש שלושה תעריפים שונים.

איתן גינזבורג: אם זה בקיץ זה תעריף מסוים.

איתן גינזבורג: אם זה בחורף זה תעריף מסוים.

איתן גינזבורג: אגב, זה רק באינטרנט.

איתן גינזבורג: אם זה בלשכה, יש תעריף שלישי.

יצחק פינדרוס: הבן שלי היה בקונסוליה בארה"ב, והוציאו לו דרכון זמני.

יצחק פינדרוס: ואמרו לו, בגלל שזו בעיה שלנו, את הדרכון הקבוע תמלא באינטרנט כשתחזור לארץ - - - ובלי עלות.

וליד טאהא: תומר, אולי תגיד איך זה נקבע?

יצחק פינדרוס: אני מדבר על החוזה העקרוני.

יצחק פינדרוס: מגיע לי דרכון.

יצחק פינדרוס: אל תיתן לי ב-400.

יצחק פינדרוס: מגיע לי, תן לי ב-150 שקל.

וליד טאהא: יצחק, אבל בפרקטיקה אתה רואה שיש בעיות.

יצחק פינדרוס: אבל אנחנו ככנסת צריכים להתגבר על זה.

יצחק פינדרוס: לא הוא אשם.

אורי מקלב: אדוני היושב-ראש, כאן אתה צריך לשלם פעמיים, גם על הדרכון הזמני – או 800 בנתב"ג או 400.

אורי מקלב: ועל הדרכון הקבוע - - -

וליד טאהא: על כן אני שואל איך זה נקבע.

וליד טאהא: מה העיקרון שצריך להנחות את זה, נגיד, אצלך תומר?

תומר מוסקוביץ': התעריפים קבועים בתקנות.

תומר מוסקוביץ': אני אתעלם מהעניין של תעריף הקיץ ותעריף החורף, אבל יש בעיקרון שלושה סוגי תעריפים.

תומר מוסקוביץ': יש תעריף לדרכון ביומטרי, זה הדרכון שרצינו ורוצים שכל אזרחי ישראל יעשו אותו.

תומר מוסקוביץ': ויש את הדרכון בנתב"ג שנעשה 48 שעות לפני הטיסה, הוא היקר ביותר, 800 ומשהו שקלים.

תומר מוסקוביץ': ויש דרכון זמני בלשכות שהוא כ-400 שקלים; 435 שקלים למבוגר, ו-215 שקלים לילד.

תומר מוסקוביץ': אלה תעריפים שלא אנחנו קובעים אותם, אלא אתם קובעים אותם.

איתן גינזבורג: למה התעריפים שונים בין מבוגר לילד?

איתן גינזבורג: מה ההבדל?

תומר מוסקוביץ': האמת, אין לי תשובה.

איתן גינזבורג: אבל אתם קובעים את זה.

תומר מוסקוביץ': לא.

יבגני סובה: אני מניח שהעלות התפעולית היא אותה עלות.

איתן גינזבורג: אם אנחנו קובעים את זה, אז האם אפשר להוריד את זה?

איתן גינזבורג: התשובה היא לא, כי עד - - - ומי שיוזם את הצו הזה זה אתה.

איתן גינזבורג: אז להגיד לי שלא אנחנו קובעים את זה – אנחנו מצביעים על זה, אבל אתה קובע את זה.

קריאה: זו ועדת תעריפים של האוצר - - -

וליד טאהא: תומר, אם אתה מחזיר את זה לחברי הכנסת, אז אל תבוא בטענות על זה.

איתן גינזבורג: בדיוק.

תומר מוסקוביץ': אני אומר שיכול מאוד להיות שכאשר הביאו את התקנות לאישור – צריך לראות את ההיסטוריה החקיקתית – אז חברי הכנסת אמרו, פה יש משפחה עם כמה ילדים, לא יכול להיות שישלמו על כל ילד אותו מחיר, ואז עשו הנחה.

תומר מוסקוביץ': אני לא יודע.

וליד טאהא: חבריי, מוסי ופינדרוס, אנחנו מתחילים להתקשות לשמוע אחד את השני.

תומר מוסקוביץ': תודה.

וליד טאהא: חכה, תומר.

וליד טאהא: חכה.

תומר מוסקוביץ': רגע, אבל אני באמצע - - -

וליד טאהא: חכה.

וליד טאהא: תוך כדי היושב-ראש שואל אותך שאלות.

וליד טאהא: זה בסדר.

וליד טאהא: לגבי התעריף בנתב"ג – שם הכי יקר.

וליד טאהא: של מי הסניף הזה?

וליד טאהא: של משרד הפנים?

תומר מוסקוביץ': ברור.

תומר מוסקוביץ': שלנו.

וליד טאהא: אני יודע, אבל אני מחדד את זה.

וליד טאהא: אנחנו אומרים לאזרח, כי אתה נאלצת לעשות את זה פה, אתה תיענש עד הסכום הזה?

וליד טאהא: למה זה צריך להיות כזה מוגזם?

וליד טאהא: שאלה באמת לעניין.

וליד טאהא: יצא שהוא יעשה את זה שם, אז למה להעניש אותו?

תומר מוסקוביץ': אני אשיב, ברשותך.

תומר מוסקוביץ': אנחנו לא מענישים אותו.

תומר מוסקוביץ': אבל תאר לך מצב שבו היינו אומרים שדרכון בנתב"ג עולה כמו דרכון רגיל, ואנשים יודעים שהם צריכים לחכות לתורים, ופשוט יגיעו לנתב"ג - - -

ישראל אייכלר: בימים כתיקונם זו תשבה טובה.

ישראל אייכלר: היום זה לא תשובה טובה, כי אזרחים לא יכולים לקבל במקום אחר.

תומר מוסקוביץ': נכון.

תומר מוסקוביץ': לכן הקמנו את הלשכה הגדולה הזאת שקרובה לנתב"ג.

תומר מוסקוביץ': היא במרכז הארץ, ושם התעריף יהיה חצי.

תומר מוסקוביץ': יש פה שאלה טובה, של אנשים שעשו תור וחיכו תור, ואמרו להם שלושה שבועות, ובסוף זה לא הגיע כי לא הצלחנו לייצר את זה והם ירצו לעשות גם דרכון אחר, ואנחנו בהחלט בוחנים את האפשרות של להחזיר להם חלק מהעלות.

וליד טאהא: זו בדיוק השאלה שהעליתי.

תומר מוסקוביץ': אז זה נושא שהוא בבחינה אצלנו.

תומר מוסקוביץ': ואני רוצה להמשיך.

אורי מקלב: אבל זה לא רק לשלושה שבועות.

אורי מקלב: מי שמחכה שלושה חודשים, אם התור בעוד שלושה חודשים והוא נאלץ לעשות דרכון זמני, למה הוא צריך לשלם על זה?

תומר מוסקוביץ': אז אני אומר עוד פעם, זאת שאלה יותר מורכבת.

תומר מוסקוביץ': אפשר להגיד למה בכלל צריך לשלם.

תומר מוסקוביץ': הרי אנחנו משלמים מיסים - - -

קריאה: תומר, לא.

קריאה: זו כבר גניבה.

קריאה: זה לא מיסים.

קריאות: - - -

יצחק פינדרוס: תומר, זו שאלה עקרונית שכולנו חושבים.

יצחק פינדרוס: במצב של משבר, בחוזה בין המדינה לאזרחים, למדינה אין זכות לגבות אגורה.

יצחק פינדרוס: זאת אומרת, המדינה צריכה להגיד, אני נותן לך שירות ב-100 שקל, ב-150 שקל, דרכון זמני, ותגיד לנו מה צריך לשינוי התקנון.

יצחק פינדרוס: נפנה למי שצריך לפנות כוועדה, ונגיד לוף, אנחנו רוצים לשנות את זה.

איתן גינזבורג: פינדרוס, רק שרת הפנים מוסמכת.

איתן גינזבורג: לא אתה ולא הוא.

וליד טאהא: פינדרוס, בחוזה בין המדינה לאזרחים, כתוב שהם צריכים לשלם מיסים?

יצחק פינדרוס: כן.

וליד טאהא: אז התשובה שלו במקום.

יצחק פינדרוס: היא במקום במצב שהחוזה לא מופר.

יצחק פינדרוס: ווליד, יש פה מצב של חוזה מופר.

אורי מקלב: אדוני היושב-ראש, התשובה שלו לא מושלמת.

תומר מוסקוביץ': היא לא מושלמת כי לא נותנים לי להשלים אותה.

וליד טאהא: דרך אגב, לעומת מקרים אחרים של מנהלי אגפים, מצבך מעולה.

אורי מקלב: הוא מקבל הרבה מחמאות.

יצחק פינדרוס: הוא לא הנושא.

וליד טאהא: אני אומר, מצבך מעולה.

וליד טאהא: אבל בכל מקרה, חברי הכנסת, ניתן לו למצות את הדברים שלו.

וליד טאהא: אחרי זה אני אתן לחבר הכנסת אייכלר, כי הוא נכנס ולא דיבר.

וליד טאהא: ואז נשאל שאלות.

וליד טאהא: נרצה לשמוע גם את נציג משרד ראש הממשלה.

אורי מקלב: אבל יש חוסר הבנה.

אורי מקלב: אדם משלם עבור הדרכון, וזה קיים - - -

ולדימיר בליאק: אדוני, אני אשמח רק שאלה קטנה, רק לחדד.

וליד טאהא: בואו ניתן לו להשלים.

ולדימיר בליאק: תומר, רק לחדד.

ולדימיר בליאק: האם יש לכם פתרון ייחודי לאותם עולים שאצלם היום זה סוגיה של - - -

תומר מוסקוביץ': חבר הכנסת בליאק, אני בדיוק משיב לך.

תומר מוסקוביץ': העולים - - -

יצחק פינדרוס: יש להם פה משרד מאחורה בלי תור, והם יכולים לגמור את זה.

תומר מוסקוביץ': העולים מקבלים פתרון, וגם, ברוך השם, העלייה המבורכת הזאת יצרה גם חלק מהבעיה כי הרבה מאוד עובדים שעשו תורים לדרכונים הוסטו למרכזי הקליטה.

תומר מוסקוביץ': אגב, בגלל שמספר העולים קצת התמתן, אנחנו מחזירים את רובם הגדול ביום ראשון.

תומר מוסקוביץ': עוד דבר שאני אגיד בסוגריים קצרות, ברשותך.

תומר מוסקוביץ': תעודות זהות זמניות – עולים קיבלו תעודות זהות לשלושה חודשים, ואז זה גם מאוד לא נוח לעולה, כי שוב צריך לרוץ אחר כך עוד פעם לקבל את התעודה.

תומר מוסקוביץ': וגם זה עושה עלינו עומס, כי הוא צריך לבוא עוד פעם ללשכה.

תומר מוסקוביץ': אז גם פה השרה חתמה על תקנות שייכנסו לתקוף גם ביום ראשון, והתוקף יוארך פי שלושה.

תומר מוסקוביץ': כלומר, תעודות זהות זמניות, לא רק של עולים, של כולם, אבל רוב האוכלוסייה זה עולים, או כאלו שאיבדו תעודה או משהו כזה, התעודה שלהם תוארך משלושה חודשים לתשעה חודשים.

תומר רוזנר: מר מוסקוביץ', מה עם מיליוני תעודות הזהות?

תומר רוזנר: - - -

תומר מוסקוביץ': תודה רבה על השאלה הזאת.

תומר מוסקוביץ': חוץ מהתעודות הזמניות, שזה אלפים, עמדנו בפני משבר אמיתי, ואז באמת הייתה קריסה, כי תוקפן של שתי מיליון תעודות זהות לא ביומטריות אמור היה לפוג ביולי, באוגוסט הקרוב, ואנשים לא היו יכולים לפתוח חשבונות בנק.

תומר מוסקוביץ': אז באמת היינו מדברים על קריסה אמיתית.

תומר מוסקוביץ': ולשמחתנו, ביום ראשון אושרו בוועדת החוקה, בדיון שחלקכם השתתפתם בו, תקנות שמאריכות את זה בשנתיים.

תומר רוזנר: אבל עוד פעם, שנתיים לכולם בבת אחת ותהיה לך בדיוק אותה בעיה.

תומר מוסקוביץ': לא.

תומר מוסקוביץ': היא לא מאריכה עד שנתיים במובן שאי אפשר לחדש באמצע.

תומר מוסקוביץ': בתוך שנתיים, כל מי שיבוא, יחדשו לו.

תומר רוזנר: כמו שבאו עד עכשיו.

תומר מוסקוביץ': נכון.

תומר מוסקוביץ': במהלך השנתיים האלה כל הבעיה תיפטר, כי בעזרת השם, בשנה הבאה נצליח להכניס מכונות הרכשה עצמית בלשכות, כמו באושר-עד שיש קופות עצמאיות.

תומר מוסקוביץ': בן אדם יבוא, ואז עובד אחד - נער קטון נוהג בם – ינהג בחמש או שש מכונות או כמה שלא יהיה, ואז כל הסיפור הזה יהיה היסטוריה רעה.

תומר מוסקוביץ': כרגע הנושא של תעודות הזהות נדחה לשנתיים ויש לנו הרבה אוויר לנשום.

תומר מוסקוביץ': הזמניות הוארכו משלושה חודשים לתשעה חודשים, וגם זה יפתור את הבעיה.

תומר מוסקוביץ': עדיין אנחנו צריכים לפתור את שתי הבעיות הראשונות שאמרתי, תורים בלשכות וייצור.

תומר מוסקוביץ': פה נחלצו לעזרת הציבור העובדים, והגענו איתם להבנות על תגבורים משמעותיים מאוד.

תומר מוסקוביץ': קודם כל, במתקן ארבל, שזה המתקן שפותחים בו את הלשכות, תופעל משמרת שנייה.

תומר מוסקוביץ': הוא יעבוד פי שניים ממה שהוא עובד היום, ואז תוך שבועות בודדים נחזיר את הפער משישה שבועות לשלושה שבועות, ואז גם נוכל לצמצם מאוד את הפעילות של הזמנים ולהשאיר את זה רק לאלה שהטיסה שלהם מאוד קרובה.

תומר מוסקוביץ': אז תודה רבה לעובדים שהלכו איתנו אתמול עד 23:00 בלילה בדיונים.

תומר מוסקוביץ': מגיע להם כמובן גם תגמול על זה.

תומר מוסקוביץ': והאוצר גם הלך איתנו והנושא הזה סודר.

תומר מוסקוביץ': עדיין צריך גם תורים בלשכות, שזו הבעיה הבסיסית ביותר.

תומר מוסקוביץ': ופה בסוף זה עובדים.

תומר מוסקוביץ': אני שמח להגיד לכם שבחודשים הקרובים ייקלטו מאה עובדים.

תומר מוסקוביץ': 100 עובדים בנוסף ל-600 עובדים שעושים את זה היום, זה תוספת של 15%, זה מאוד מאוד משמעותי.

תומר מוסקוביץ': חלק מזה זה משרות שהיו פתוחות ולא אוישו, עובדים שפרשו.

תומר מוסקוביץ': וחלק זה גם משרות זמניות שקיבלנו לשנתיים מהאוצר, מאגף תקציבים במקרה הזה, והנציבות אישרה לנו גם הליך קליטה מהיר שלהם.

תומר מוסקוביץ': 20 כבר נקלטו ועוברים את ההכשרה המינימלית שצריך כדי להוציא דרכונים, וה-60 הנוספים ייקלטו.

תומר מוסקוביץ': אם אני לוקח את שלושת הפרמטרים האלה – תורים בלשכות באמצעות העובדים הזמניים החדשים, וגם העובדים שלנו הקיימים, שיסכימו לתגבר בשעות נוספות, בימי שישי, גם להם יש מענק מיוחד על זה, זה יפתור לנו את בעיית התורים, לא בעוד שנתיים כמו שהיה קורה בסדר עבודה רגיל.

תומר מוסקוביץ': אם הצלחנו להוסיף 20,000 בחודש, אז זה היה צריך לקחת שלוש שנים.

תומר מוסקוביץ': זה ייקח הרבה פחות.

איתן גינזבורג: כמה?

תומר מוסקוביץ': מאוד קשה לי להעריך, כי אני לא יודע מה הביקוש.

תומר מוסקוביץ': אני לא יודע כמה אנשים יבואו.

תומר מוסקוביץ': אבל אם כל 100 העובדים ייקלטו, זה ייקח שלושה-ארבעה חודשים כדי לחזור למצב רגיל של זמן סביר של שבועיים, שלושה שבועות, המתנה לתור, ולא שלושה חודשים.

אורי מקלב: אדוני היושב-ראש, אפשר לעשות סיכום על הדבר הזה, שבספטמבר, שזה כבר יותר משלושה חודשים, אנחנו עומדים אז על יומיים - - -

תומר מוסקוביץ': לא יומיים.

תומר מוסקוביץ': שלושה שבועות.

איתן גינזבורג: אין סיכוי.

איתן גינזבורג: הוא אמור לקלוט 100 עובדים.

איתן גינזבורג: כמה זמן ייקח לקלוט 100 עובדים?

תומר מוסקוביץ': עשינו פה מכרזים מקוצרים, וזה גם תלי בביקוש.

תומר מוסקוביץ': אגב, אני לא יודע אם אתם יודעים, עובדים פחות מציעים לעבוד.

איתן גינזבורג: רגע, תומר.

איתן גינזבורג: אז הכול בתיאוריה, כי אתה אומר, אין בכלל - - - של עובדים.

תומר מוסקוביץ': לא, יש.

תומר מוסקוביץ': יש.

איתן גינזבורג: רגע.

איתן גינזבורג: אנשים לא רוצים לבוא לעבוד.

איתן גינזבורג: אני שואל מתי ייקלטו 100 העובדים האלה.

איתן גינזבורג: אם הם ייקלטו בעוד שלושה חודשים, רק אז נתחיל לספור את ארבעת החודשים האלה.

איתן גינזבורג: ואז הגענו ליותר מחצי שנה.

תומר מוסקוביץ': לא.

תומר מוסקוביץ': אז אני אומר לך, 20 כבר נקלטו.

תומר מוסקוביץ': אם אתם רוצים, אחר כך רועי יפרט לכם בדיוק כמה משרות יש בכל תהליך של מכרז.

תומר מוסקוביץ': יש מועמדים למשרות, לא כמו שהיה פעם.

אורי מקלב: אבל למה אני צריך להיכנס לזה, איתן?

אורי מקלב: אנחנו רוצים לרשום, היושב-ראש, שבספטמבר - - -

איתן גינזבורג: חה"כ מקלב, התשובה היא שאתה יכול לחלום שבספטמבר זה יגיע לזה.

תומר מוסקוביץ': שלושה שבועות, כן.

וליד טאהא: אני מניח שדיון כזה שמעניין את כל הציבור צריך לוח זמנים.

וליד טאהא: הוועדה תפרסם את זה בסיכום.

וליד טאהא: אנחנו רוצים לקבל את זה.

וליד טאהא: אנחנו נרצה בסיכום לקבל את לוח הזמנים של הדבר הזה.

תומר מוסקוביץ': אז הדברים שכבר נעשו זה הרגולציה של הארכת תוקף תעודות זמניות משלושה חודשים לתשעה חודשים; הארכת תעודות הזהות הקבועות שפג תוקפן בשנתיים, זה כבר נעשה; חידוש הדרכון הזמני – לחדש אותו במקום לפעם אחת, אפשר יותר מפעם אחת ובלי ביומטרי, ובמקום משנה, לשנתיים.

תומר מוסקוביץ': זה כבר נעשה.

איתן גינזבורג: כמה יותר מפעם אחת?

תומר מוסקוביץ': פעמיים.

וליד טאהא: עוד פעם אחת.

איתן גינזבורג: אמרת שהיום דרכון זמני הוא פעם אחת בחיים.

איתן גינזבורג: אז כמה פעמים בחיים אפשר?

איתן גינזבורג: פעמיים בחיים?

תומר מוסקוביץ': אני לא בטוח שזה מוגבל אפילו לפעמיים.

תומר מוסקוביץ': אני צריך לתת לך תשובה על זה.

תומר מוסקוביץ': אני לא זוכר.

איתן גינזבורג: על מה היא חתמה?

תומר מוסקוביץ': אבל זה לשנתיים ממילא.

משה צבי שוויגר: אפשר עוד פעם.

איתן גינזבורג: אז שאלתי, פעמיים בחיים?

תומר מוסקוביץ': זה נותן לנו שקט לשנתיים.

איתן גינזבורג: עד היום, דרכון זמני, אפשר היה לעשות אותו פעם אחת בחיים בנתב"ג.

איתן גינזבורג: ככה אמרת.

תומר מוסקוביץ': או בלשכה.

אורי מקלב: הדרכון הקבוע - - -

תומר מוסקוביץ': אבל מקלב, אני באמצע שאלה.

תומר מוסקוביץ': אי אפשר ככה.

תומר מוסקוביץ': זה בלתי נסבל.

וליד טאהא: חה"כ איתן שואל שאלה.

וליד טאהא: אנחנו נכנסים לו כל הזמן לדברים.

וליד טאהא: בבקשה.

איתן גינזבורג: אני לא מכיר את הפרוצדורה.

איתן גינזבורג: אני רק שואל לגביה.

איתן גינזבורג: אתה אמרת שבישראל אפשר להנפיק לאדם פעם אחת בחייו דרכון זמני בנתב"ג.

איתן גינזבורג: עכשיו הארכתם ליותר מפעם אחת

וליד טאהא: לעוד פעם.

איתן גינזבורג: לא.

איתן גינזבורג: הוא לא אמר את זה.

איתן גינזבורג: הוא אמר, ליותר מפעם אחת.

איתן גינזבורג: ואני שואל, לכמה פעמים?

איתן גינזבורג: עוד פעם אחת בחיים?

איתן גינזבורג: כלומר, פעמיים בחיים?

איתן גינזבורג: שלוש פעמים בחיים?

איתן גינזבורג: חמש פעמים בחיים?

איתן גינזבורג: כמה פעמים בחיים?

תומר מוסקוביץ': את השאלה הבנתי.

תומר מוסקוביץ': כרגע אני לא בטוח שאני יודע לתת לך תשובה.

תומר מוסקוביץ': אנחנו נברר אותה.

תומר מוסקוביץ': אתה תקבל תשובה במהלך הישיבה.

תומר מוסקוביץ': אבל בכל מקרה, גם זה עוד פעם אחת, אז יש לנו עכשיו שנתיים שקט.

תומר מוסקוביץ': ובשנתיים האלה אנחנו נצטרך או לפתור את הבעיה או - - -

וליד טאהא: הוא לא מחפש שנתיים שקט.

וליד טאהא: הוא רוצה לדעת כמה פעמים.

תומר מוסקוביץ': אז אני אומר, כרגע, בן אדם שכבר עשה דרכון זמני בעבר – לא יכול להיות שהוא עשה אותו פעמיים, כי אפשר היה רק פעם אחת.

תומר מוסקוביץ': אז עכשיו בכל מקרה הוא יקבל דרכון לשנתיים.

תומר מוסקוביץ': אז שנתיים הוא מסודר.

תומר מוסקוביץ': בעוד שנתיים יקרה אחד מהשניים – או שהוא יוכל להאריך עוד פעם, או שהוא לא יצטרך כי כבר יהיה לו ביומטרי ל-10 שנים, שזה מה שעדיף לכולם, או שנתקן את התקנות עוד פעם.

תומר מוסקוביץ': אז זה לא יעכב אותנו.

ישראל אייכלר: למה לא לתקן עכשיו?

תומר מוסקוביץ': כרגע אני לא צריך.

אורי מקלב: אין מישהו במדינה שצריך פעם שלישית.

תומר מוסקוביץ': היום בטח שלא, כי אפשר היה רק פעם אחת.

אורי מקלב: בשנתיים הקרובות לא יהיה מישהו שיצטרך פעם שלישית.

תומר מוסקוביץ': נכון.

תומר מוסקוביץ': בדיוק.

תומר מוסקוביץ': זה מה שאני אומר.

יוסף טייב: למה לא לתקן תקנות כבר עכשיו?

תומר מוסקוביץ': לא צריך.

יוסף טייב: אבל הסיפור הזה יחזור על עצמו שוב פעם.

תומר מוסקוביץ': לא.

תומר מוסקוביץ': הוא לא יחזור עוד פעם.

וליד טאהא: תומר, בלשון העם אתה רק דוחה את הבעיה.

תומר מוסקוביץ': לא, אני לא דוחה את הבעיה.

תומר מוסקוביץ': אנחנו לא רוצים שאנשים יהיו עם דרכונים זמניים.

תומר מוסקוביץ': אז בשנתיים האלו הוא כבר יעשה את הביומטרי שלו ל-10 שנים, ובא לציון גואל.

תומר מוסקוביץ': הרי דרכון זמני זה לא דבר טוב.

אורי מקלב: דרכון קבוע שפג התוקף שלו, מה קורה איתו?

איתן גינזבורג: זו שאלה חשובה ביותר.

תומר מוסקוביץ': גם את האפשרות הזו בדקנו.

תומר מוסקוביץ': ואפילו התחלנו להיערך להארכה לא בדואר, כמו שחשבו, אלא באמצעות מדבקה של הארכה.

תומר מוסקוביץ': הבעיה היא שאנחנו מכניסים פה את אזרחי ישראל לסיכון מאוד גדול – בחו"ל, לא בארץ.

תומר מוסקוביץ': ובמסגרת החוזה החברתי שלנו איתם, לא יכולנו להעמיד אותם בסיכון הזה, ואני אסביר לכם.

תומר מוסקוביץ': בדרכונים הביומטריים יש שבב ברמת הצפנה מאוד גבוהה לפי תקנות תקינה בן-לאומית.

תומר מוסקוביץ': בשבב הזה משתמשים בשתי הזדמנויות; א', במכונות הביומטריות במעברי הגבול הבין-לאומיים, ו-ב', גם בהרבה מאוד מקומות אחרים, השכרת רכב, בתי מלון וכולי.

תומר מוסקוביץ': נניח שהיה בא בן אדם והיינו מאריכים לו את זה אפילו עם מדבקה רשמית, עם סימן ביטחון וכולי, ואומרים לו שהדרכון הזה מוארך בחמש שנים, וחשבנו על זה ברצינות, והתחלנו להיערך לזה גם רגולטורית.

תומר מוסקוביץ': נניח שהיינו מגיעים לכל שדות התעופה בעולם, כולל הנידחים בכל מיני המקומות, וכולם היו אומרים שלמרות שהמכונה מצפצפת שהדרכון הזה פג תוקף, לא יכניסו אותו למעצר ולא יעכבו אותו כי יש לו מדבקה.

תומר מוסקוביץ': אני לא יכול להיות ערב לכל עובד בית מלון בפריז שמגדיל ראש – הרי אפשר לקרוא את השבבים האלה עם אפליקציה של פלאפונים, כל פלאפון עם NFC קורא אותם.

תומר מוסקוביץ': ואז יבוא אזרח ישראלי להזמין חדר במלון או לשכור מכונית או כל דבר אחר, או שיעצור אותו שוטר כי הוא עשה איזושהי עבירה, והשוטר יבדוק לו את הדרכון, ואז הוא יצטרך להתחיל להסביר שבמדינת ישראל יש בעיה, ולא האריכו.

תומר מוסקוביץ': חשבנו על זה.

תומר מוסקוביץ': הסיכון לאזרחים הוא מטורף.

תומר מוסקוביץ': אנחנו יכולים לסבך את האזרחים במעצרים, בכלא, בכל מיני מדינות שאחר כך משרד החוץ יצטרך לרוץ ולהוציא אותם.

תומר מוסקוביץ': ולכן לא עשינו את זה.

ישראל אייכלר: מה עושה אזרח מסרי לנקה שאין שם ביומטרי בכלל?

תומר מוסקוביץ': אני באמת לא חושב שזה הסטנדרט שאנחנו רוצים להגיע אליו.

ישראל אייכלר: אנחנו הגענו לשם.

ישראל אייכלר: אנחנו בסרי לנקה היום.

תומר מוסקוביץ': אבל כשאין ביומטרי אין בעיה, כי אז אין שבב שאומר שהדרכון פג תוקף.

תומר מוסקוביץ': אם הדרכון הוא זמני, אז כל הדרכון הוא מה שאתה רואה בעין.

ישראל אייכלר: זה מה שצריך לעשות.

תומר מוסקוביץ': אבל בדרכון הביומטרי שכבר פג תוקפו - - -

ישראל אייכלר: בדרכון ביומטרי זה בסדר.

ישראל אייכלר: אבל מי שאין לו, תן לו דרכון עד שיעשה - - -

תומר מוסקוביץ': זה הדרכון הזמני.

תומר מוסקוביץ': אין בעיה.

ישראל אייכלר: למה זמני?

תומר מוסקוביץ': כי זה לא ביומטרי.

ישראל אייכלר: עד שלא תגמור את המשבר, זה יכול לקחת שלוש שנים, אל תגביל את זה.

מוסי רז: תומר, את הדרכון הזמני לוקח לך זמן לעשות.

מוסי רז: בחותמת, בא אזרח, יאללה, הבא בתור.

תומר מוסקוביץ': לא, לא.

תומר מוסקוביץ': דרכון זמני אנחנו לא רוצים לעשות בגלל עניין של זיהוי.

תומר מוסקוביץ': הדרכון הזמני לא לוקח זמן.

תומר מוסקוביץ': זה לוקח דקות בודדות.

מוסי רז: דקות בודדות, בגלל זה יש תורים.

מוסי רז: אני אומר, במקום דקות בודדות, חצי דקה - - -

תומר מוסקוביץ': לא, לא.

תומר מוסקוביץ': התורים הם בגלל הביומטריים.

תומר מוסקוביץ': ואני חושבים שעדיף - - - אבל אנחנו נשקול את האפשרות הזאת.

וליד טאהא: תומר, כמה דרכונים לא ביומטריים יש עדיין לאנשים?

תומר מוסקוביץ': מאות אלפים עדיין מסתובבים עם זמני.

וליד טאהא: אז זה לא הרוב.

תומר מוסקוביץ': לא.

תומר מוסקוביץ': הרוב זה ביומטרי.

תומר מוסקוביץ': ברור.

תומר מוסקוביץ': הרוב המכריע זה ביומטרי.

וליד טאהא: אפשר לדעת מספר?

וליד טאהא: לבדוק?

תומר מוסקוביץ': ניתן לכם את המספר תוך כדי או אחרי הישיבה.

מוסי רז: מה קורה למי שהשבב נפל לו? - - -

תומר מוסקוביץ': להבדיל מבתעודת זהות, הוא לא יכול ליפול.

תומר מוסקוביץ': הוא בתוך הכריכה.

וליד טאהא: תומר, ניתן לך קצת לנוח כדי לאפשר לחה"כ אייכלר להגיד את הדברים שלו, ואז תמשיך.

תומר מוסקוביץ': אז רק שלושה משפטי סיכום כדי שהדברים יישארו.

תומר מוסקוביץ': אותי לימדו שצריך להגיד מראש מה הולכים להגיד, אחרי זה להגיד, ואחרי זה להגיד מה אמרנו.

תומר מוסקוביץ': אז עכשיו אני אגיד מה אמרתי.

תומר מוסקוביץ': אמרתי שיש לנו בעיה בשלושה מישורי.

תומר מוסקוביץ': מישור התורים – זו בעיה שתיפתר באמצעות של גיוס של הרבה מאוד עובדים בהליכים מזורזים, ואז יהיו לנו הרבה יותר תורים.

וליד טאהא: ואז ביקשנו ממך לוח זמנים כדי שיהיה מעוגן בסיכום.

תומר מוסקוביץ': נכון.

תומר מוסקוביץ': דבר שני, הכפלת כושר הייצור של הדרכונים הביומטריים בארבל, וזה גם יתחיל ממשמרת שנייה בזכות העובדים ביום ראשון הקרוב.

תומר מוסקוביץ': והדבר השלישי, זה הקמת מרכז לדרכונים הזמניים, וגם זה בעזרת השם, ביום ראשון יתחיל לעבוד שעות ארוכות ביום וייתן - - -

אורי מקלב: והרביעי זה המחירים.

תומר מוסקוביץ': הרביעי זה המחירים.

תומר מוסקוביץ': אם אתם רוצים, אני אתייחס אחר כך.

וליד טאהא: חה"כ אייכלר, בבקשה.

ישראל אייכלר: גם לפני שנכנסתי שמעתי את הדברים של תומר.

ישראל אייכלר: דברי פי חכם חן.

ישראל אייכלר: זו ברכה משמיים.

ישראל אייכלר: כשהוא מדבר, תמיד אנשים משתכנעים.

ישראל אייכלר: כולם בירכו אותו והכול בסדר.

תומר מוסקוביץ': תודה רבה.

ישראל אייכלר: הבעיה היחידה היא שמדינת ישראל החליטה לעשות ביומטרי, והיו הרבה ויכוחים על זה שנים.

ישראל אייכלר: וידעתי תמיד, כשהמדינה הייתה מפגרת ומיושנת, היינו באים למשרד הפנים.

ישראל אייכלר: פעם חיכו שעה, אחר כך חיכו כבר שלוש-ארבע שעות.

ישראל אייכלר: ואמרו לנו לא, לא צריך לחכות, נעשה לכם תורים כדי שלא יהיה בלגן.

ישראל אייכלר: מה שקרה מאז שהפכנו ליותר טכנולוגיים ויותר ביומטריים ויותר משוכללים, שהגענו למצב שהחברים פירטו אותו, וכל אחד מאיתנו מקבל כל יום טלפונים ממאות אזרחים.

ישראל אייכלר: אזרח מקבל היום שלושה חודשים.

ישראל אייכלר: מישהו שהזמין בשבוע שעבר קיבל בסוף יולי.

ישראל אייכלר: זאת אומרת, שזה בלתי אפשרי.

ישראל אייכלר: אמרתי סרי לנקה – בסרי לנקה לא מחכים כל כך הרבה זמן לדרכון.

וליד טאהא: יש לי מקרה פה באולם שעד עכשיו לא מצליח לקבל תור.

ישראל אייכלר: אני מדבר על מי שכבר קיבל תור.

וליד טאהא: כן, אני מבין.

ישראל אייכלר: והדבר הנורא יותר, שמי שכבר היה במשרד הפנים ועשה את כל התהליך, במשך שבועות ארוכים הוא לא קיבל דרכון.

תומר מוסקוביץ': בדיוק לזה התייחסתי.

ישראל אייכלר: אז זה מצב שאתה חייב לחזור אחורה.

ישראל אייכלר: להגיד, רגע, רגע.

ישראל אייכלר: יש מי שעושה ביומטרי – בבקשה.

ישראל אייכלר: ויש מי שיקבל דרכון רגיל כמו שהיה 50–60 שנה - - -

תומר מוסקוביץ': זמני.

תומר מוסקוביץ': נכון.

ישראל אייכלר: לא.

ישראל אייכלר: לא לשנה-שנתיים שאחר כך דחית את הכול.

ישראל אייכלר: אלא עד שהוא יעשה ביומטרי, תן לו לחמש שנים.

ישראל אייכלר: אני לא יודע כמה.

תומר מוסקוביץ': זה לא טוב לך.

ישראל אייכלר: ודאי שלא טוב, אבל המצב הזה בלתי אפשרי.

תומר מוסקוביץ': לא, כי בסוף העולם יתעקש על ביומטרי, ובסוף אנחנו נפגע באזרחים שלנו בחוץ-לארץ.

ישראל אייכלר: זה בסוף.

ישראל אייכלר: אבל עכשיו אתה פוגע באזרחים היום.

ישראל אייכלר: ולכן אני מציע שכן תהיה אפשרות לעשות את זה, כל זמן שאתה לא ערוך בעיקר בייצור.

ישראל אייכלר: שמתי לב שהבעיה לא בפקידים.

ישראל אייכלר: הפקידים עובדים קשה.

ישראל אייכלר: אין לך יכולת ייצור של הביומטרי שאתה צריך.

ישראל אייכלר: עד שזה יהיה, לדעתי, זה יהיה בעוד שנה לפחות.

וליד טאהא: עכשיו הוא עושה עוד משמרת, הוא אמר.

ישראל אייכלר: זה לא יעזור עוד משמרת.

וליד טאהא: למה לא עם שלוש משמרות?

תומר מוסקוביץ': שם זה נורא פשוט.

תומר מוסקוביץ': שם, אם אני עושה 7,000 או 8,000 דרכונים ביום במשמרת אחת, אז בשתי משמרות אני עושה 16,000 דרכונים.

ישראל אייכלר: אז תוך כמה זמן תגמור את הסיפור הזה?

תומר מוסקוביץ': זה הכי קצר.

תומר מוסקוביץ': אם לא יהיה גידול בכלל בתורים, אם היום אני עומד על שישה שבועות - - -

איתן גינזבורג: בטח שיהיה גידול.

איתן גינזבורג: זה קיץ.

תומר מוסקוביץ': אני אומר, אם לא.

תומר מוסקוביץ': רק לצורך החישוב.

תומר מוסקוביץ': אם לא יהיה גידול בתורים בכלל, נגיע לשלושה שבועות.

ישראל אייכלר: שלושה שבועות לקבל דרכון אחרי שאני כבר הצטלמתי, אסור שזה יהיה במדינה נורמלית.

תומר מוסקוביץ': זה תמיד היה שלושה שבועות.

ישראל אייכלר: שלושה שבועות חיכינו?

תומר מוסקוביץ': בטח, בטח.

ישראל אייכלר: היום הרי כבר לא מעלים על מטוסים אם אין לך חצי שנה קדימה.

תומר מוסקוביץ': בשביל זה נוצר הדרכון הזמני, בדיוק בשביל זה.

ישראל אייכלר: אז אני רוצה שנהיה מעשיים ושהדרכון הזמני יהיה לפחות לשלוש שנים.

ישראל אייכלר: כי עד שלוש שנים אני מקווה שהייצור והטכנולוגיה כבר - - -

איתן גינזבורג: אייכלר, בוא תראה אם תכים איתי במשפט הבא.

איתן גינזבורג: תומר, אני חושב שהסטנדרט שאתה היית רוצה להציב לעצמך ולרשות האוכלוסין לא יהיה שלושה שבועות, למרות שזה היה בעבר, אלא שהסטנדרט יהיה הרבה יותר מהר מזה.

איתן גינזבורג: שלושה שבועות היה אולי כשלא היה ביומטרי.

איתן גינזבורג: אבל היום כשיש ביומטרי והכול ממוחשב ויש צילום באינטרנט והכול, זה צריך להיות פחות.

תומר מוסקוביץ': להיפך.

תומר מוסקוביץ': כשלא היה ביומטרי, לא היה בכלל זמן המתנה.

ישראל אייכלר: אז בוא נחזור לפחות למה שהיה.

איתן גינזבורג: מה אתה אומר, שאנחנו כאילו מתייעלים והולכים אחורה בשירות?

ישראל אייכלר: בדיוק זה מה שקורה.

תומר מוסקוביץ': כי אתה מקבל מוצר הרבה יותר איכותי מבחינת זיופים - - -

איתן גינזבורג: איזה איכותי?

איתן גינזבורג: מה איכותי?

ישראל אייכלר: איזה איכותי?

תומר מוסקוביץ': מבחינת הגנה מזיופים.

איתן גינזבורג: אתה פוגע באיכות השירות.

איתן גינזבורג: אתה פוגע בכל חדוות הנסיעה שלי.

תומר מוסקוביץ': הגנה מזיופים.

איתן גינזבורג: יום אחד אני אעשה גם דיון על כמות הזיופים שיהיו פה בארץ.

תומר מוסקוביץ': או הו.

וליד טאהא: אני מבין, תומר, שאתה גם סיכמת.

וליד טאהא: אחרי שהסברת שקודם מדברים, אחרי זה חוזרים, אחרי זה מאמתים.

ישראל אייכלר: סליחה, אדוני היושב-ראש.

ישראל אייכלר: תשובה להצעה שלי – להאריך את הזמני לשלוש שנים עד שהמשבר יעבור.

וליד טאהא: תכתוב את זה אצלך.

וליד טאהא: כי עכשיו 10:30, וחברי כנסת לא יכולים להמשיך דיון בוועדות אחרי 11:00.

וליד טאהא: וכיוון שאי אפשר להמשיך אחרי 11:00, אנחנו רוצים לעבור לעוד אנשים שרצו לומר דברים בדיון החשוב הזה.

תומר מוסקוביץ': אדוני היושב-ראש, קיבלתי מהעוזר הבכיר שלך, סלאח, ווטסאפ שאני צריך להתייחס לנושא הבוטים, אחרת הוא יתייחס לזה.

תומר מוסקוביץ': אז אם אדוני ירצה, אני אתייחס.

וליד טאהא: כן, כן.

וליד טאהא: תכתוב אצלך להתייחס לזה כשחוזרים אליך.

וליד טאהא: אנחנו עוברים למשרד ראש הממשלה.

וליד טאהא: רשות התקשוב הממשלתית יושבת שם.

וליד טאהא: יוגב שמני או שמני, אני לא יודע לבטא את זה.

ישראל אייכלר: שמני, מלשון שמן טוב.

וליד טאהא: אה, שמן טוב.

וליד טאהא: בוא נראה אם זה שמן טוב או משהו אחר.

יוגב שמני: קודם כל, שלום.

יוגב שמני: אני מתנצל שלא יכולתי להגיע פיזית לדיון בוועדה.

יוגב שמני: התראה מאוד קצרה, ואני נמצא בכלל באיזור המרכז.

יוגב שמני: שמי יוגב שמני.

יוגב שמני: אני מנהל יחידת ממשל זמין במערך הדיגיטל הלאומי.

יוגב שמני: אנחנו פועלים ומסייעים ככל שניתן בשת"פ שלנו לרשות האוכלוסין.

יוגב שמני: אנחנו שותפים שלהם בהרבה מאוד נושאים, והמטרה העיקרית היא כמובן להנגיש כמה שיותר שירותים דיגיטליים שלא חייב להגיע פיזית ללשכות, ויש לא מעט כאלו.

יוגב שמני: והמטרה העיקרית היא לפנות ככל שניתן את הלשכות לטובת הנפקת תיעוד ביומטרי.

יוגב שמני: יש כמובן הרבה מאוד שירותים דיגיטליים, גם של רשות האוכלוסין.

יוגב שמני: ושוב, ספציפית לגבי הדרכונים, אין לנו הרבה מה לעשות בגיזרה שלנו, אבל כמו שאמרתי, אנחנו שותפים מלאים של רשות האוכלוסין ותמיד שמחים לעזור, לסייע, ולקדם עוד שירותים.

אורי מקלב: אפשר לשאול שאלה את מר שמני, אדוני היושב-ראש?

וליד טאהא: כן.

אורי מקלב: ראשית, דווקא אותך אנחנו רוצים לשאול על מערכת זימון תורים.

אורי מקלב: ברשות האוכלוסין יש מערכת זימון תורים מיושנת מאוד.

אורי מקלב: אדוני היושב-ראש, מערכת זימון התורים שיש במרשם האוכלוסין היא מיושנת, לא ידידותית, היא מסורבלת מאוד.

תומר מוסקוביץ': היא תוקנה עכשיו.

אורי מקלב: היא תוקנה עכשיו לצורך משהו.

אורי מקלב: אבל המערכת עצמה היא מערכת פרטית שאנחנו שוכרים את השירותים שלה.

אורי מקלב: אנחנו מדינה טכנולוגית.

אורי מקלב: אנחנו מדינת סטארט אפ.

אורי מקלב: אני יודע את היכולות הטכנולוגיות שלך.

אורי מקלב: למה אנחנו צריכים לשכור מחברה שנותנת לנו שירותים מיושנים, לא אמינים, לא זמינים, לא ידידותיים, מסורבלת, במערכת כל כך נחוצה להזמנת תורים.

אורי מקלב: זו שאלה אחת.

אורי מקלב: השאלה השנייה, לכמה מערכות יש היום עמדות שאפשר להנפיק בהן דרכונים?

אורי מקלב: אנחנו יכולים לפתור את בעיית התורים כי כמו שהיום במדינות מתקדמות יש לך היום עמדה שמנפיקה את הדרכון, מה היעד שלך לשנת 2022, לשנת 2023, כדי להעמיד כמה עמדות כאלה?

אורי מקלב: זו צריכה להיות השאיפה, לשם אנחנו צריכים להגיע.

אורי מקלב: לא צריך לגייס עובדים.

אורי מקלב: יש לנו היום מכונות.

אורי מקלב: אנחנו בעידן טכנולוגי.

אורי מקלב: למה אנחנו צריכים להגיע לזה?

אורי מקלב: יש בירושלים ארבעה סניפים.

אורי מקלב: ודאי צריך סניף בצפון ירושלים, ואתם לא עושים את זה.

אורי מקלב: לא רק זה.

אורי מקלב: אני רוצה לתקן אותך, תומר, שהיום ההנפקה של תעודת הזהות הזמנית – זה לא נכון.

אורי מקלב: צריך לחזור עוד פעם.

אורי מקלב: אתה לא מכוון למקום.

אורי מקלב: עוד יומיים אתה צריך לחזור שוב.

וליד טאהא: אוקיי.

וליד טאהא: סכם במשפט, יוגב, ונשחרר אותך.

וליד טאהא: אנחנו נחזור כאן לוועדה.

יוגב שמני: במשפט אחד, לגבי התהליך של זימון התור.

יוגב שמני: נכון, יש פה שימוש בתוכנה כמו הרבה מאוד תוכנות של ספקים חיצוניים.

יוגב שמני: אבל אנחנו יודעים שהתהליך הוא ממש לא בנראות ממשלתית, והוא לא מייצר חוויה טובה ורציפה כמו שאנחנו רגילים לתת שירות לאזרחים.

יוגב שמני: אנחנו בוודאי מכירים את רמת האיכות לשירותים שאנחנו נותנים, ולכן פיתחנו אפליקציה שנקראת - - - שממש בימים אלה אנחנו מעלים אותה לאוויר, והיא בעצם תייצר חוויה אחידה.

יוגב שמני: נכון, זה לא יכניס את כל מנוע זימון התורים, אבל לפחות מבחינת החוויה של האזרח זו תהיה חוויה בנראות ממשלתית ולא כפי שזה נראה היום.

וליד טאהא: אתה מבין, חה"כ מקלב, שלא נקבל תשובה על כל דבר ולא נקבל פתרון על כל דבר.

וליד טאהא: בכל זאת, הדברים החשובים ביותר שהם צריכים לומר הם אומרים.

איתן גינזבורג: אדוני, איך הוא קרא לאפליקציה?

וליד טאהא: תחזור על השם של האפליקציה.

יוגב שמני: האפליקציה נקראת Go Visit.

יוגב שמני: היא ממש לקראת עלייה לאוויר.

וליד טאהא: דרך אגב, יש לנו בעיה עם הזום, וזו לא הפעם הראשונה.

וליד טאהא: תודה רבה, יוגב שמני.

וליד טאהא: גם בזום, לירון פריוב, מההסתדרות הכללית.

וליד טאהא: אמרתי נכון את השם?

לירון פריוב: נכון.

לירון פריוב: אני לירון פריוב.

יצחק פינדרוס: יש בחירות עכשיו.

יצחק פינדרוס: תיזהר.

יצחק פינדרוס: אתה צריך להגיד את השם נכון.

וליד טאהא: פינדרוס, אני אאכזב אותך.

וליד טאהא: זה לא עכשיו.

יצחק פינדרוס: להסתדרות העובדים.

וליד טאהא: אה, להסתדרות כן.

וליד טאהא: חשבתי שאתה מתכוון לכנסת.

וליד טאהא: אבל לא נכניס אותו ל זה עכשיו.

וליד טאהא: כן, בבקשה.

לירון פריוב: אמרו הרבה דברים שהייתי רוצה להתייחס אליהם, אבל הזמן קצר, אז אני אתמקד.

לירון פריוב: אני איש של בשורות.

לירון פריוב: אני שמח שלמרות שעוד אין לנו מסמך כתוב ממשרד האוצר על זה, אבל סיכמנו עם ההנהלה – זו ההזדמנות להודות להם על שיתוף הפעולה – ועם השרה איילת שקד, תומר ונאיף, וסוף סוף שמנו את המחלוקות בצד והחלטנו שהגיע הזמן להגיע להסכמות, ונעשו מאמצים רבים גם מצד ההנהלה וגם מצד ועד העובדים כאן בהסתדרות כי היה חשוב לנו מאוד שהאזרחים יקבלו את הדרכונים.

לירון פריוב: אבל חברים, חשוב להבין שהעובדים הם תחת עומסים אדירים ועובדים קשה, ונותנים מעצמם מעל ומעבר.

לירון פריוב: באמת, זה משהו שלא ייאמן, מה שקורה בלשכות.

יצחק פינדרוס: הוועדה כולה מוקירה אותם.

לירון פריוב: מה שקורה בלשכות זה לא ייאמן.

לירון פריוב: אני מקווה שיצליחו לגייס עובדים.

לירון פריוב: אני מקווה שמשרד האוצר יעמוד בהבטחה שלו ובמה שסיכמנו ונקבל את הדברים שלנו בזריזות, ושנוכל לעבוד 24 שעות בשביל לפתור את בעיית התורים.

וליד טאהא: לירון פריוב מההסתדרות הכללית, תודה רבה לך.

וליד טאהא: לפני שאנחנו ממשיכים עם תומר, עו"ד אלכסנדר גלפנד, בבקשה.

אלכסנדר גלפנד: אני לא רוצה להרחיב.

אלכסנדר גלפנד: נאמרו פה דברים חשובים.

אלכסנדר גלפנד: חלק מהדברים שנאמרו כאן אני רציתי לומר, אבל זה כבר נאמר ואפשר להיות יותר קצר וענייני.

אלכסנדר גלפנד: אני חושב שנאמרו ביחס לעלויות וזמני הנפקת דרכונים, כל זה חשוב, אבל עניין הזמנת התור הוא העניין המרכזי.

אלכסנדר גלפנד: יכול להיות שנאמר ולא שמעתי או לא הבנתי, אבל אני לא שמעתי פה פתרונות מידיים לטיפול בבעיה.

אלכסנדר גלפנד: הבעיה לא נוצרה לפני שלושה חודשים ולא לפני חצי שנה.

אלכסנדר גלפנד: היא קיימת מזה זמן רב מאוד.

וליד טאהא: כמו שהיא נראית היום?

אלכסנדר גלפנד: חבר הכנסת בליאק הזכיר פה את המלחמה באוקראינה.

אלכסנדר גלפנד: עד לפני המלחמה, איך שהוא אפשר היה לעבוד, כמו שאומרים.

אלכסנדר גלפנד: עם פרוץ המלחמה, המצב הידרדר עד היעדר מוחלט של אפשרות להזמין תור.

אלכסנדר גלפנד: אני לא רוצה לגזול את זמן הוועדה, אבל אני יכול להביא אינספור מקרים גם מהמשרד שלנו, גם הלקוחות, גם עובדי משרד, שנתקלים יום יום בבעיה של להזמין תור להוצאת דרכון או להוצאת תעודת זהות.

אלכסנדר גלפנד: לעובדת משרדנו נגנב התיק עם תעודת זהות לפני חודשיים, והיא לא מסוגלת להיכנס למשרד הפנים כדי לקבל אפילו תעודה זמנית.

אלכסנדר גלפנד: אי אפשר.

אלכסנדר גלפנד: אתמול הייתי בבית משפט עם לקוחה על אמא שלה.

אלכסנדר גלפנד: בחודש אפריל נגנב ארנק עם תעודת זהות.

אלכסנדר גלפנד: היא ניסתה להזמין תור.

אלכסנדר גלפנד: התור הכי קרוב בעיר מגוריה היה לחודש נובמבר.

אלכסנדר גלפנד: אישה מבוגרת.

אלכסנדר גלפנד: בסוף היא הזמינה לחודש אוגוסט.

וליד טאהא: כן, זה אותו נושא שאנחנו מדברים עליו.

וליד טאהא: אז נסתפק בזה בינתיים.

אלכסנדר גלפנד: נכון.

אלכסנדר גלפנד: זה אותו נושא.

אלכסנדר גלפנד: ואם אפשר עוד דקה אחת.

אלכסנדר גלפנד: אני רוצה לפנות לנציגי משרד הפנים, ואני מבקש לציין שהבעיה קיימת והיא לא מטופלת.

אלכסנדר גלפנד: אין פתרונות מידיים, זה משהו שלא הוצג היום.

אלכסנדר גלפנד: אני מבקש לראות בדבריי הודעה מוקדמת לפני הגשת תביעה ייצוגית - - -

וליד טאהא: אבל אתה לא צריך לאיים דרך הוועדה.

וליד טאהא: אתה תעשה את זה ללא קשר.

אלכסנדר גלפנד: לא, לא.

אלכסנדר גלפנד: בשום פנים.

וליד טאהא: אז נסתפק - - -

תומר מוסקוביץ': חבל, אתה נותן התראה.

תומר מוסקוביץ': עכשיו מישהו יקדים אותך בתביעה ייצוגית.

וליד טאהא: תומר, אנחנו לא נתחיל להתנגח עכשיו על תביעות.

וליד טאהא: תודה רבה.

יצחק פינדרוס: הוא מגלה, ועכשיו יש מישהו ששומע אותו בערוץ הכנסת וכבר ניגש להגיש - - -

וליד טאהא: תודה רבה, עו"ד אלכסנדר גלפנד.

וליד טאהא: אני אתן דקה או דקותיים ליוסף לונדון שירצה לדבר על הקושי בהחלפת תעודת זהות.

וליד טאהא: זה נושא אחר?

וליד טאהא: לא הרגשת שהדיון מדבר על זה?

יוסף לונדון: דבר ראשון, תודה רבה, אדוני, שאתה מרשה לי.

יוסף לונדון: בקצרה, שמי יוסף לונדון, גר בהרצליה, ויש לי סיפור אישי קצר לגבי נושא החלפת תעודת זהות.

יוסף לונדון: בתעודת הזהות שלי אין מועד שהתוקף שלה פג.

יוסף לונדון: יש מועד הנפקה ותו לא.

תומר רוזנר: באף תעודת זהות אין מועד.

יוסף לונדון: למרות זאת, קיבלתי מכתב בזמנו ממשרד הפנים שתוקף תעודת הזהות יפוג באוגוסט 22'.

אורי מקלב: הארכנו את זה.

אורי מקלב: ביום ראשון האחרון הארכנו את זה.

יצחק פינדרוס: הודיעו שהאריכו את זה.

יוסף לונדון: בכל זאת, תרשו לי, במסגרת הדקה שהוקצבה לי.

יוסף לונדון: הייתי בטוח שארבעה חודשים זה זמן מספיק לקבוע במשרד הפנים בהרצליה.

יוסף לונדון: בעבר זה לקח לי 14 יום.

יוסף לונדון: ארבעה חודשים לפני כן פניתי - - -

וליד טאהא: אז לא הייתה טכנולוגיה כמו היום.

וליד טאהא: עכשיו יש טכנולוגיה, זה לוקח יותר.

ישראל אייכלר: אז מה הרווחנו?

יוסף לונדון: בהרצליה אין תור.

יוסף לונדון: פניתי למבקר הפנים של משרד הפנים.

יוסף לונדון: לשבחו, תוך יום קיבלתי תשובה.

יוסף לונדון: הוא מציע לי לפנות ללשכות במקומות אחרים.

יוסף לונדון: חיפשתי, ולחפש במערכת לוקח הרבה מאוד זמן.

יוסף לונדון: קבעתי תור ל-2 באוגוסט.

יוסף לונדון: אחרי ארבעה חודשים, בטייבה.

יוסף לונדון: עד כאן, רבותיי.

יוסף לונדון: תודה רבה.

וליד טאהא: תודה רבה, גם לך.

וליד טאהא: אילו היה סניף בכפר קאסם, היינו מזמינים אותך גם לשם.

וליד טאהא: אבל בינתיים אין.

וליד טאהא: יכול להיות שיחשבו על זה בהמשך.

וליד טאהא: חה"כ יבגני סובה, בקצרה, בבקשה, כי אנחנו רוצים לנצל את מה שנשאר מהזמן כדי להוציא כמה שיותר תשובות מתומר.

תומר מוסקוביץ': קח את הזמן.

תומר מוסקוביץ': דבר הרבה.

יבגני סובה: תודה רבה, אדוני היושב-ראש.

יבגני סובה: קודם כל, אני שמח על הדיון הזה.

יבגני סובה: ראיתי חלק בשידור, אבל רציתי להגיע מוקדם.

יבגני סובה: אני גם אנצל את זה שידידי תומר מוסקוביץ' נמצא פה.

יבגני סובה: אני שמח לראות אותך.

יבגני סובה: נאמר פה שלפני המלחמה המצב היה אחר.

יבגני סובה: אז זה לא המלחמה הביאה, אלא בגלל שישראל קלטה אלפי עולים שמחכים כרגע לטיפול, אם זה בדרכונים, אם זה בתעודת זהות.

יבגני סובה: אני חושב שאם יש הבנה, אז זה כבר חשוב.

וליד טאהא: דיברו על זה.

יבגני סובה: דבר נוסף, מלבד העולים שעומדים בתור ונתקלים בסיטואציה ובביורוקרטיה, אני חושב שאנחנו צריכים פה שיתוף פעולה.

יבגני סובה: לא איום בתביעות ולא בגלגול האשמות לצד השני.

יבגני סובה: פשוט לשבת ולעשות.

יבגני סובה: אפילו במסגרת ועדה שלך, תעשה שולחן עגול, כי יש מלא בעיות, ואנחנו ניפגש ונשב.

יבגני סובה: אני לא חבר ועדה, אבל אני אשמח להצטרף ולתת את תרומתי לעניין הזה.

יבגני סובה: זה דבר אחד.

יבגני סובה: יש למעלה מ-20,000 עולים בשלושת החודשים האחרונים.

יבגני סובה: זה מספר מטורף.

יבגני סובה: אני יודע שיש לשכות שעובדות יותר מהר, יש לשכות שעובדות פחות.

יבגני סובה: וזה גם תלוי ברכזי קליטה באותם מקומות, אם זה בנוף הגליל, אם זה באשדוד, אם זה במקומות אחרים.

יבגני סובה: כל אחד יודע לפתור את הבעיה.

יבגני סובה: אבל מצד שני, זה אמור להיות אחיד לכולם.

יבגני סובה: ואין סיבה שעולה חדש יחכה עכשיו חודשיים בשביל לקבל תור.

יבגני סובה: דבר שני, אדוני היושב-ראש, יש לי הצעה פשוטה.

יבגני סובה: למה אנחנו צריכים להזמין תור?

יבגני סובה: בוא נבטל את זה לפחות עד סוף אוגוסט, בתקופת הקיץ.

יבגני סובה: פשוט נבטל את זה לגמרי.

וליד טאהא: גם - - - לא הוסיף טיפול.

יבגני סובה: אני אגיד לך למה זה הוסיף.

יבגני סובה: כי אם בן אדם מגיע ביום ראשון בבוקר, והוא יודע שאם הוא נרשם, הוא יכול לקבל את השירות, גם אחרי שהסניף נסגר, ונשארים שם 10 או 20 או 30 אנשים, ולא כולם יבואו למחרת, כי יש כאלה שיגידו, אני פיניתי את יום ראשון, לא הספקתי, אז אני אבוא בשבוע הבא.

יבגני סובה: הוא לא יבוא למחרת והוא לא ימשיך לבוא כל יום.

יבגני סובה: אז אני חושב שהסיפור של הקורונה נגמר.

יבגני סובה: צריך לבטל את הדבר הזה של זימון תורים.

יבגני סובה: ופשוט לתת שירות כמו שעושה העירייה, כמו שעושה חברת חשמל, כמו שעושים שאר הרשויות.

יבגני סובה: אני חושב שזה יפתור בעיות.

יבגני סובה: נכון, יהיה קצת לחץ על העובדים.

יבגני סובה: אני לא מקנא.

יבגני סובה: אבל מה לעשות, גם אנחנו בכנסת בשביל להעביר תקציב נשארנו פה ארבעה ימים רצוף ולא ישנו בלילות.

יבגני סובה: אני חושב שאפשר לתת מאמץ פה.

יבגני סובה: דבר נוסף, מלבד האוכלוסייה של העולים יש אוכלוסיות נוספות שכרגע נמצאות במדינת ישראל.

יבגני סובה: אני מדבר על אנשים שנכנסו כתיירים והם מבקשים שינוי מעמד.

יבגני סובה: זה לא עולים.

יבגני סובה: הם לא קיבלו אשרת עולה.

יבגני סובה: ותומר מכיר את זה היטב.

יבגני סובה: הם נכנסים בוויזת תייר לשלושה חודשים, וקובעים להם תור בעוד חודשיים-שלושה חודשים, כשהם בלחץ שהם יגורשו מהמדינה בטרם זומנו למשרד הפנים בשביל לעשות שינוי מעמד.

יבגני סובה: אז אני חושב שצריך לתת את הדעת על העניין הזה ואני מבקש שתשימו לב.

יבגני סובה: אם בן אדם מבקש שינוי מעמד, אם זה בן זוג של אזרח ישראלי או בת זוג של אזרח ישראלי, אז צריך לבדוק את זה.

יבגני סובה: ודבר אחרון, יש גם סיפור של נוהל ההורה קשיש.

יבגני סובה: העניין הזה שאם יש לך הורים קשישים שלא זכאים להגיע לישראל על פי חוק השבות, עדיין יש נוהל במדינת ישראל שמאפשר לאזרח ישראלי להביא הורים קשישים, מעל 65, אם הוא ילד יחיד.

יבגני סובה: הנוהל הזה עבד מצוין לפני זה.

יבגני סובה: עושים את זה בשיתוף פעולה עם נתיב.

יבגני סובה: אז אני מבקש לשים לב גם לדבר הזה, כי לא מעט הורים קשישים הגיעו במסגרת הפליטים מאוקראינה, פליטי מלחמה, והם זכאים לקבל פה מעמד.

יבגני סובה: זה נותן מעמד א5, ואחר הם נשארים פה עם הילד היחיד שלהם.

יבגני סובה: אלה ההצעות שלי.

יבגני סובה: אני מציע לך להכריז על דיון נוסף.

יבגני סובה: לא צריך להקים תת ועדה, אבל לעשות את זה במסגרת הדיונים.

יבגני סובה: אני מוכן להצטרף ולסייע כמה שאני יכול.

וליד טאהא: תודה רבה, חבר הכנסת יבגני סובה.

אורי מקלב: אני יכול להציע הצעה לסדר?

וליד טאהא: אני חוזר אליך, תומר.

וליד טאהא: אנחנו לקראת סיום ואני רוצה לחדד שני דברים.

וליד טאהא: א', אין לנו בשורות מידיות לאנשים מבחינת קביעת תורים, ועדיין אנחנו מדברים על פתרונות שיבואו.

תומר מוסקוביץ': חוץ מהזמניים.

תומר מוסקוביץ': הזמניים זה ביום ראשון.

וליד טאהא: זה בבני ברק, וזה לא פותר בעיות לדרום הרחוק ולא לצפון הרחוק, וגם לא למרכז המי יודע מה רחוק.

וליד טאהא: אז אין בשורות בעניין הזה.

וליד טאהא: חשבתי שיהיו לנו בשורות מידיות מבחינת קיצור - - -

ישראל אייכלר: תומר, אם היית עושה את זה ברמת גן, אף אחד לא היה מתנגד.

ישראל אייכלר: אמרת בני ברק, הרסת הכול.

וליד טאהא: קודם כל, אף אחד לא התנגד.

איתן גינזבורג: אדוני היושב-ראש, ניסיתי עכשיו תוך כדי הדיון לקבוע תור בלשכות פתח תקווה, בני ברק, רמת גן, תל אביב, חולון, תל אביב דרום, ראש העין, ראשון לציון.

איתן גינזבורג: ואין תורים.

איתן גינזבורג: לא שבספטמבר – אין, אין אפשרות.

יבגני סובה: חייבים לבטל את זה.

איתן גינזבורג: זה פשוט בלתי נסבל.

איתן גינזבורג: אין תורים.

וליד טאהא: זה בדיוק מה שאני אומר.

יוסף טייב: אדוני היושב-ראש, אבל יש באילת.

איתן גינזבורג: באילת יש.

וליד טאהא: אבל אתם לא מאפשרים גם לי להשלים משפט.

איתן גינזבורג: באילת יש מקום.

איתן גינזבורג: יש תור.

וליד טאהא: אז כמה עולה טיסה?

יצחק פינדרוס: 400 שקל.

איתן גינזבורג: הטיסה עולה יותר מהדרכון.

וליד טאהא: אז אולי יעשו להם הנחת טיסה כי הם שולחים אותם לאילת?

וליד טאהא: זו הערה שלי אליך, תומר.

וליד טאהא: אני לא רואה בשורה מידית.

וליד טאהא: דיברת על פתרון בדרך.

וליד טאהא: דיברת על קליטת 100 עובדים.

וליד טאהא: אפשר לבשר לחברה הערבית והחרדית שיהיה להם ייצוג בקליטת העובדים או שגם שם אנחנו נבוא אליך בטענות, בשאילתה, למה לא עושים תיקון גם בייצוג הולם?

תומר מוסקוביץ': לפחות לגבי דוברי ערבית, אנחנו מעדיפים אותם כי הם דו-לשוניים.

תומר מוסקוביץ': אז זה פותר לי בעיה של לקוחות ערבים.

תומר מוסקוביץ': אין לנו בעיה של ייצוג הולם.

וליד טאהא: כן, הם יודעים לשרת גם את היהודי וגם את הערבי, אתה אומר.

תומר מוסקוביץ': אם מגיע לקוח דובר ערבית שלא דובר עברית, אז יש יתרון.

וליד טאהא: אז אנחנו לא רוצים שאת החלק שמגיע לא יקבלו.

וליד טאהא: הדבר האחרון שאני רוצה לחדד, תומר – לא חתכנו בעניין העלויות.

וליד טאהא: האם באמת המשרד יבחן ברצינות את עניין העלויות אחרי כל ההערות שהיו בו?

אורי מקלב: אני רוצה להציע - - -

וליד טאהא: תן לו לדבר, מקלב.

וליד טאהא: לא נשאר זמן.

וליד טאהא: הוא לא ירצה לדבר.

אורי מקלב: 15 שניות.

אורי מקלב: לקזז את העלות של הדרכון הזמני, מהעלות של הדרכון הקבוע.

יצחק פינדרוס: למה?

יצחק פינדרוס: למה?

יצחק פינדרוס: הפוך.

יצחק פינדרוס: שיוריד את זה לחצי.

יצחק פינדרוס: זה לא צריך להיות 400 שקל.

אורי מקלב: שבכלל לא יהיה.

וליד טאהא: לא, מקלב.

וליד טאהא: בכלל לא ישלם?

וליד טאהא: אתה מחוקק?

וליד טאהא: אז תבוא בהצעה לנושא בכלל.

וליד טאהא: עכשיו יש בעיה שאנחנו רוצים לראות איך - - -

אורי מקלב: זה מה שאני מציע.

אורי מקלב: הוא ישלם 255 שקלים וזה יהיה גם עבור הדרכון הקבוע.

יצחק פינדרוס: בדיוק.

יצחק פינדרוס: זו צריכה להיות ההצעה.

וליד טאהא: בבקשה, תומר.

וליד טאהא: עכשיו אתה תדבר עד שנסיים את הישיבה.

תומר מוסקוביץ': קודם כל, לגבי שאלתו של חה"כ גינזבורג.

תומר מוסקוביץ': התקנות כמו שהן מנוסחות היום לא מגבילות לפעמיים דרכון זמני.

תומר מוסקוביץ': זאת אומרת, לא מוגבל לפעם אחת.

תומר מוסקוביץ': כמה שצריך.

תומר מוסקוביץ': אבל כיום אין אנשים שצריכים את זה, ואני מקווה שהם גם לא יצטרכו.

תומר מוסקוביץ': אבל שאלת – עניתי.

איתן גינזבורג: תודה.

תומר מוסקוביץ': לגבי גאנט קצב קבלת העובדים לעבודה, אני מציע שלא נפרט את זה פה, אבל נכניס את זה לסיכום של הוועדה כי הגאנט קיים.

תומר מוסקוביץ': ואני אומר לכם, חה"כ מקלב וחה"כ טאהא, אנחנו נשמח לכל גיוון של אוכלוסייה.

תומר מוסקוביץ': להיפך, אנחנו מחכים לעובדים.

תומר מוסקוביץ': יבואו חרדים, ערבים, דוברי רוסית, שגם זה מאוד חשוב.

וליד טאהא: ביקשנו לוח זמנים.

תומר מוסקוביץ': כן, כן.

תומר מוסקוביץ': זה יגיע - - -

יוסף טייב: אגב, תומר, גם דוברי צרפתית.

יוסף טייב: יש פה בעיה מאוד רצינית.

תומר מוסקוביץ': נכון.

תומר מוסקוביץ': בכלל, דוברי שפות אצלנו זה יתרון כי יש לנו המון שפות, גם אמהרית.

יוסף טייב: נשלח לך כמה.

תומר מוסקוביץ': יש לנו עובדים שלנו, אבל תמיד אנחנו שמחים ליותר.

תומר מוסקוביץ': אמר פה אדון לונדון, ואני רוצה להבהיר ולהדגיש את זה, כי כמו שהוא היה פה בוועדה ולא שם לב, יש גם מאות אלפי צופי ערוץ הכנסת עכשיו – מי שקיבל הודעה בעבר שתוקפה של תעודת הזהות הרגילה שלו יפוג באוגוסט, שישכח מההודעה הזאת.

תומר מוסקוביץ': זה הוארך בשנתיים.

וליד טאהא: אז למה שלא יקבל הודעה חדשה על העדכון?

תומר מוסקוביץ': אנחנו נשלח.

וליד טאהא: אז יקבלו הודעה שמבטלת את ההודעה הקודמת.

וליד טאהא: תודה רבה.

תומר מוסקוביץ': כן, כן.

תומר מוסקוביץ': אבל אתה יודע, אנשים גם לא תמיד מסתכלים על סמסים.

תומר מוסקוביץ': הם חושבים שזה פרסומות.

ישראל אייכלר: כן, אבל מאוד חשוב לשלוח.

תומר רוזנר: נכון.

תומר רוזנר: ואז זה גם מטרטר אותו וגם מעמיס עלינו, על התורים.

ישראל אייכלר: אבל צריך להודיע להם שזה בוטל.

תומר מוסקוביץ': כן.

תומר מוסקוביץ': בעזרת השם, נשלח סמסים.

תומר מוסקוביץ': אני חושב שיש לנו את הטכנולוגיה.

תומר מוסקוביץ': אנחנו נעשה את זה.

וליד טאהא: כמה אנשים כאלה יש?

תומר מוסקוביץ': שני מיליון אנשים שתעודת הזהות שלהם היא פג תוקף.

תומר מוסקוביץ': פה באמת היינו מגיעים, חלילה, לקריסה.

וליד טאהא: מתי הם יקבלו את ההודעה?

תומר מוסקוביץ': בימים הקרובים.

תומר מוסקוביץ': השרה עוד לא חתמה.

תומר מוסקוביץ': אתמול בלילה קיבלנו רשמית את האישור של ועדת החוקה.

תומר מוסקוביץ': אני מניח שהיום השרה כבר חתמה.

אורי מקלב: הדיון היה ביום ראשון השבוע.

תומר מוסקוביץ': כן, אבל קיבלנו את האישור אתמול כי הייתה שם רטרואקטיביות.

תומר מוסקוביץ': זה יקרה תוך יום-יומיים.

תומר מוסקוביץ': הטכנולוגיה של הסמסים קיימת.

תומר מוסקוביץ': רציתי להתייחס גם לעניין הבוטים.

תומר מוסקוביץ': היה על זה הרבה רעש תקשורתי, וזו דוגמה יפה לרעיון טוב שמהר מאוד נוצל לרעה על ידי אנשים שמנצלים רעיונות טובים לרעה.

תומר מוסקוביץ': באפליקציה שלנו שדרוג מסוים, משמעותי מאוד, עבר ביום ראשון, אבל עדיין יש מה לשפר בה.

תומר מוסקוביץ': ואז באו אנשים פרטיים, הייטקיסטים, ופיתחו בוט, כלומר רובוט וירטואלי שסורק את הרשת ומוצא תורים לאנשים.

תומר מוסקוביץ': הם עשו את זה בהתנדבות.

תומר מוסקוביץ': בהתחלה ממש שמחתי על זה.

תומר מוסקוביץ': ואפילו אמרתי, אני אזמין אותם ואתן להם תעודת הוקרה.

תומר מוסקוביץ': מהר מאוד נוצרו המון בוטים אחרים שעשו שני דברים: א', התחילו לסחור בזה.

תומר מוסקוביץ': מילא, זה לא נורא.

תומר מוסקוביץ': אבל הם התחילו לתפוס תורים פיקטיביים.

תומר מוסקוביץ': הוא אמר, אני עכשיו תופס כל תור פנוי שמתפנה באוגוסט, בספטמבר וכולי, ועכשיו אני אתחיל לחפש למכור אותו.

תומר מוסקוביץ': אם אני לא אצליח למכור אותו, התור הזה נשאר חסום.

תומר מוסקוביץ': וזו הייתה בעיה.

תומר מוסקוביץ': מעבר לזה, צורת העבודה של הבוטים, כשהם רצים על השרתים של Call Flow, החברה הפרטית, העמידה את כל המאגר של החברה שמשרתת את התורים של כל משרדי הממשלה, לא רק אצלנו, בסיכון לפגיעה.

תומר מוסקוביץ': ולכן הבוט הזה ירד.

תומר מוסקוביץ': ברגע שהוא ירד הייתה רווחה ממש.

תומר מוסקוביץ': פתאום נפתחו המון תורים אחרים.

תומר מוסקוביץ': עכשיו אנחנו מנסים לשחרר את כל התורים הפיקטיביים שהבוטים האלה תפסו.

יבגני סובה: אבל למה אתם צריכים את התורים?

יבגני סובה: למה אי אפשר לבטל את זה לפחות לתקופת הקיץ?

תומר מוסקוביץ': אתה לא היית פה כשהתייחסתי לזה.

תומר מוסקוביץ': ניסינו את זה באופן לא מתוכנן, זה נוסה בלשכת בני ברק, והמשטרה הייתה שם שלוש פעמים.

תומר מוסקוביץ': במצבים של עומס כזה, הרי העובדים עושים 100% ו-110% ממה שהם יכולים לעשות.

תומר מוסקוביץ': אני מעדיף שהם יעשו את זה ב-100% לאנשים שקבעו תור, ו-10% למזדמנים שבכל זאת איך שהוא מצליחים להיכנס.

תומר מוסקוביץ': אבל אם נגיד לאנשים, תבואו בלי תור – זה משטרה.

יבגני סובה: אבל תן מכסה יומית.

וליד טאהא: אבל מכסה יומית זקוק לתור.

יבגני סובה: כמו שהיה פעם.

יבגני סובה: הלשכה נפתחת בשעה 8:00, אז אנשים היו מגיעים ב-6:00, רושמים, נרשמים, ואז - - -

וליד טאהא: אתה יודע מתי אנשים יגיעו?

אורי מקלב: הם יגיעו ב-4:00 לפנות בוקר.

תומר מוסקוביץ': לא.

תומר מוסקוביץ': הם יגיעו שלשום ויתחילו ריבים.

יבגני סובה: לא.

יבגני סובה: אין דבר כזה שלשום.

יבגני סובה: אתה עושה באותו יום.

יבגני סובה: אתה עושה מכסה, ואז אתה בודק.

תומר מוסקוביץ': לא.

תומר מוסקוביץ': זה לחזור אחורה.

תומר מוסקוביץ': אני אומר לך, ניסינו את זה באופן לא מתוכנן וזה היה כישלון מפואר.

תומר מוסקוביץ': לא רצינו שזה יקרה, אבל בערוץ 2 אמרו שבבני ברק נכנסים בלי תור, תבואו ויקבלו אתכם, וזה היה פשוט נורא.

תומר מוסקוביץ': תקבעו תורים.

תומר מוסקוביץ': אז כדי לסכם, אני חושב שכן יש פתרון כי 20 עובדים שכבר נקלטו מתחילים לקבוע תורים עכשיו.

תומר מוסקוביץ': אנחנו נראה הקלה משמעותית, בעזרת השם, בימים הקרובים.

תומר מוסקוביץ': ובחודשים הקרובים נחזור לשגרה שהיינו.

תומר מוסקוביץ': זה מבחינת התורים.

תומר מוסקוביץ': בייצור, אנחנו גם נראה הקלה משמעותית מאוד כי אנחנו מכניסים משמרת שנייה.

תומר מוסקוביץ': ובדרכונים הזמניים, נושא האגרות ייבחן על ידינו.

תומר מוסקוביץ': זה לא רק אנחנו.

תומר מוסקוביץ': זה גם משרד האוצר, זה ועדת אגרות.

תומר מוסקוביץ': אני מבטיח לבחון את זה.

יצחק פינדרוס: אז אני מציע שבסיכום דיון יהיה שאנחנו מזמנים אותם - - -

וליד טאהא: על הנזק שנגרם לאזרחים כתוצאה מכך, עוד לא דיברנו.

תומר מוסקוביץ': מעבר לשינוי האגרות יש קבוצה אחת שהטיעון שלה הוא הכי חזק.

תומר מוסקוביץ': אני עוד לא יודע איך אני מתייחס אליו משפטית, אבל מוסרית לפחות הוא הכי חזק.

תומר מוסקוביץ': אנשים שכבר הגיעו לתור בלשכה, ואמרו להם שהדרכון יגיע תוך שלושה שבועות והוא לא הגיע, והם נאלצו לעשות דרכון זמני - - -

ישראל אייכלר: יש הרבה אנשים כאלה.

תומר מוסקוביץ': לגבי אנשים כאלה אנחנו מקיימים דיונים רציניים מאוד.

תומר מוסקוביץ': אני לא רוצה להתחייב כי אני מדבר פה לפרוטוקול וזה לא תלוי רק בי.

תומר מוסקוביץ': אבל את הטיעון הזה אני בהחלט מבין ואנחנו צריכים לתת לו פתרון.

תומר מוסקוביץ': איזה פתרון וכל זה – אנחנו נעדכן אתכם.

ישראל אייכלר: זו כבר בשורה.

וליד טאהא: כן.

וליד טאהא: תומר היועץ המשפטי מבקש לשאול שאלה קצרה.

תומר רוזנר: רק שאלה קצרה כדי לפתור בעיה של קבוצה די גדולה.

תומר רוזנר: מי שיש לו דרכון שאינו ביומטרי ועומד לפוג תוקפו, ויש מאות אלפים כאלה, כפי שאמרת – מדוע במקום לאלץ אותו לעשות דרכון זמני ולשלם גם את האגרה הגבוהה יותר, פשוט תאריכו לו את התוקף של הדרכון הלא-ביומטרי לשנתיים?

תומר מוסקוביץ': לגבי הביומטרי בדקנו והחלטנו שלא.

תומר מוסקוביץ': לגבי הלא-ביומטריים אנחנו בוחנים את זה.

איתן גינזבורג: לא הבנתי.

תומר מוסקוביץ': אם יש לך דרכון לא ביומטרי שאין בו שבב, אנחנו בוחנים את האפשרות לעשות לו הארכה.

תומר מוסקוביץ': אנחנו רוצים לראות את המשמעויות של זה.

איתן גינזבורג: גם אם נגמרה התקופה שאפשר להשתמש בו?

תומר רוזנר: כן, להאריך לו לשנתיים במקום לאלץ אותו לעשות אותו סוג של דרכון שהוא לא ביומטרי.

ישראל אייכלר: הנה, מתומר לתומר, זו ההצעה הכי טובה פה.

איתן גינזבורג: אני מציע לצאת בפרסום לציבור לבוא ולהוציא דרכונים גם בתקופות פחות עמוסות.

תומר מוסקוביץ': זה העניין של אגרת החורף.

תומר מוסקוביץ': בעבר הייתה תקופה רגועה יותר.

ישראל אייכלר: היום כבר כל השנה מלא.

תומר מוסקוביץ': כן, עכשיו כל השנה מלאה.

תומר מוסקוביץ': תודה רבה לכם.

איתן גינזבורג: אבל עדיין האגרות שונות.

יוסף טייב: תומר, ברשותך, אם אפשר להעביר לנו את הלינק לקליטת עובדים.

תומר מוסקוביץ': בבקשה.

וליד טאהא: רבותיי, היום היה לנו דיון מאוד חשוב מכיוון שכל אזרחי המדינה דאגו לשמוע מה יצא ממנו.

וליד טאהא: השתתף בדיון מנכ"ל רשות האוכלוסין תומר מוקוביץ', וחברי הכנסת לא חסכו מביקורת גם כלפיו - - -

יצחק פינדרוס: לא.

וליד טאהא: אז אני בא בטענות כלפיו שהמערכת לא ידעה להיערך מבעוד מועד, כי היינו בסרט הזה.

וליד טאהא: לא אתה.

וליד טאהא: אני.

וליד טאהא: אנחנו קיווינו ורצינו, תומר, לפתור את הבעיה באופן מידי, הבעיה של הנגישות של אזרחי המדינה לסניפים השונים כדי לקבל דרכונים, להחליף דרכונים, להאריך דרכונים וגם תעודות זהות.

וליד טאהא: אנחנו שמחים שאתם הולכים לקלוט עובדים, ונרצה להתעדכן בהמשך שלקחתם בחשבון את הגיוון של האוכלוסיות והייצוג ההולם של החברות בעניין הזה גם נשמר.

וליד טאהא: נשמח לשמוע ממך מה הם הצעדים הבאים או ההחלטות שתרצו לקבל בעניין זה.

וליד טאהא: בקיצור, הרבה מאוד שאלות, הרבה מאוד דברים.

וליד טאהא: הסיכום של הוועדה יכלול את הנקודות החשובות ביותר.

וליד טאהא: אנחנו נמשיך להיות בקשר כדי לתת לאזרח להרגיש שהשירות הבסיסי ביותר שמגיע לו ניתן לו, בלי שהוא סובל.

איתן גינזבורג: אני מקווה גם שבעקבות קליטת העובדים, המשרד היחיד שהתנגד להצעת החוק לקצר את המענה לשירות, יסייע לנו להוריד את ההתנגדות.

וליד טאהא: אני מניח שהם כבר יעשו את זה, מבלי שמישהו צריך לפנות אליהם.

וליד טאהא: אני רוצה להודות לתומר על שעתיים דיון.

וליד טאהא: בדרך כלל דיון כזה אנחנו מסיימים בפחות משעתיים.

וליד טאהא: בשעה, שעה וחצי.

תומר מוסקוביץ': נהניתי מכל רגע.

איתן גינזבורג: זה היה חשוב.

וליד טאהא: ואני מבטיח לך, אילו הייתה לנו יכולת לעוד שעה, היינו נשארים איתך.

וליד טאהא: אני רוצה להודות לך, לכל אלה שהגיעו איתך, לחברי הכנסת שהשתתפו, גם לאזרחים שבאו והביעו דעה, לאלה שהשתתפו בזום, לכל האזרחים שצפו בנו וקיוו לבשורות.

וליד טאהא: בעניי הזה אני רוצה להודות לכולם.

וליד טאהא: הישיבה נעולה.